Li Qiang dilantik Perdana Menteri China baharu

BEIJING, 11 Mac-Li Qiang, salah seorang sekutu yang paling dipercayai Presiden China, Xi Jinping dilantik sebagai Perdana Menteri pada Sabtu.Li, bekas ketua Parti Komunis China Shanghai dinamakan sebagai Perdana Menteri menggantikan Li Keqiang pada mesyuarat Parlimen yang diadakan minggu lalu.Pemimpin berusia 63 tahun itu menenrima hampir keseluruhan undi daripada 2,900 orang delegasi pada Perhimpunan kebangsaan sehari selepas Jinping dilantik sebagai Presiden bagi penggal ketiga.Pencalonan Li diragui selepas beliau gagal mengendalikan beberapa isu melibatkan akses makanan dan perubatan sejurus perintah berkurung yang dilaksanakan di Shanghai.Namun, protes di beberapa bandar besar pada musim sejuk dan polisi sifar COVID telah menenggelamkan rekod buruk tersebut, menyaksikan cengkaman kukuh Li kepada politik negara itu-AFP

(Perdana Menteri, Li Qiang dan Presiden China, Xi Jinping/Foto AFP)


COVID-19: Jumlah seminggu kes harian baharu 1,513

KUALA LUMPUR, 11 Mac- Jumlah kes harian baharu seminggu ini (Rangkuman Mingguan Bernama 4 Mac-10 Mac 2023) meningkat sedikit kepada 1,513 kes berbanding tempoh yang sama minggu lepas iaitu 1,441 kes.Semalam (10 Mac), sebanyak 251 kes harian baharu dilaporkan termasuk satu (1) kes import. Tiada kes kematian semalam dan untuk rekod, kes harian tertinggi untuk bulan Mac dicatat pada 9 Mac iaitu 279 kes.Sepanjang tempoh Rangkuman Mingguan ini, sifar kes kematian turut dilaporkan pada 4 Mac, 6 Mac dan 7 Mac dan 9 Mac. Hanya dua (2) kes kematian dilaporkan minggu ini. Daripada 251 kes, lima (5) negeri/wilayah mencatat kes dua (2) angka, didahului WP Kuala Lumpur (87), Selangor (68), Melaka (15), Johor (13) dan Pulau Pinang (11).Kes satu angka dilaporkan di Pahang (9), Kelantan (9), Sarawak (9), Kedah (8), WP Putrajaya (7), Negeri Sembilan (7), Perak (5), Sabah (1), WP Labuan (1) dan Perlis (1). Terengganu mencatat kes sifar.Menurut data KKMNOW Kementerian Kesihatan Malaysia (KKM), setakat pukul 11:59mlm, 10 Mac 2023, Malaysia masih mempunyai 9,350 kes aktif COVID-19 dan daripada jumlah itu, sebanyak 9,012 kes (96.4 peratus) kuarantin di rumah.Secara keseluruhannya, sehingga semalam (10 Mac), Malaysia merekod sebanyak 5,044,969 kes COVID-19, kes sembuh 4,998,652 dan 36,967 kes kematian. Pandemik COVID-19 mula melanda Malaysia pada 25 Januari 2020. Pada 1 April 2022, Malaysia memasuki fasa peralihan ke endemik.Dengan 5,044,969 kes kumulatif COVID-19, Malaysia menduduki tangga 28 daripada 229 buah negara/wilayah yang dilanda pandemik COVID-19. Di hadapan Malaysia ialah Chile (5,195,994 kes) dan Ukraine (5,399,231 kes).Dalam kalangan 229 buah negara, mengikut data terkini Worldometer, Korea Selatan mencatat kes harian baharu tertinggi (10,355) diikuti Rusia (10,311) dan Jepun (9,113).Amerika Syarikat mencatat jumlah kes kematian akibat COVID-19 tertinggi iaitu 1,148,765 kes.Kes aktif COVID-19 di Malaysia setakat pukul 11:59mlm 9 Mac 2023 adalah sebanyak 9,350 dan daripada jumlah itu, sebanyak 96.4 peratus (9,012) dikuarantin di rumah.Sifar (0) di Pusat Kuarantin dan Rawatan COVID-19 (PKRC); 332 kes (3.6 peratus) di hospital; 4 kes (0 peratus) di Unit Rawatan Rapi (ICU) tanpa memerlukan Alat Bantuan Pernafasan (ABP) sementara 2 (0 peratus) di ICU memerlukan ABP.-BERNAMA


Sarawak hujan lagi sampai esok

KUALA LUMPUR, 11 Mac- Jabatan Meteorologi Malaysia (MetMalaysia) mengeluarkan amaran hujan berterusan tahap waspada di Sarawak hingga esok. MetMalaysia, dalam kemas kini pukul 9.20 pagi tadi memaklumkan keadaan itu diramal berlaku di Kuching, Serian dan Samarahan.Amaran hujan berterusan tahap waspada dikeluarkan apabila terdapat tanda-tanda menunjukkan hujan/ribut petir sedang/dijangka berlaku melebihi enam jam di sesuatu kawasan.


Tasik Kenyir diisytihar Geopark Kebangsaan

HULU TERENGGANU, 11 Mac- Ikon eko pelancongan negeri Terengganu, Tasik Kenyir yang mempunyai nilai-nilai prasejarah sejak 250 juta tahun lalu kini dalam fasa penilaian akhir untuk diisytiharkan sebagai Geopark Kebangsaan.  Sesi penilaian yang dilaksanakan oleh Jawatankuasa Pelaksana Geopark Kebangsaan yang merupakan agensi di bawah Kementerian Sumber Asli, Alam Sekitar dan Perubahaan Iklim (NRECC) juga melihat selain Tasik Kenyir terdapat beberapa lagi destinasi di Terengganu yang berpotensi untuk diberi status Geopark Kebangsaan.  Timbalan Setiausaha Kerajaan Negeri Terengganu, Dato’ Tun Ahmad Faisal Tun Abdul Razak melihat pentingnya status Geopark Kebangsaan bagi mengiktiraf destinasi eko pelancongan yang terdapat dalam negeri ini sebagai salah satu tambah nilai yang menjadi prestij khususnya buat sektor perlancongan yang secara tidak langsung mampu untuk menjana ekonomi penduduk setempat.

"Lembaga penilaian akan bawa balik ke Kuala Lumpur dan akan bentangkan ke Jawatankuasa Geopark Kebangsaan dahulu dan sekiranya tiada apa-apa halangan tiada apa-apa aral insya-Allah kita menjangkakan pengisytiharan mungkin dapat dibuat sekitar bulan September atau Oktober ini," katanya.  Beliau ditemui pemberita selepas merasmikan majlis penutup bagi sesi penilaian Tasik Kenyir sebagai tapak Geopark Kebangsaan yang telah berlangsung selama lima hari.


Polis ambil keterangan pengarah, pelakon filem Mentega Terbang

KUALA LUMPUR, 11 Mac- Polis telah merakam percakapan pengarah dan seorang pelakon filem Mentega Terbang.Khairi Anwar Jailani dan pelakon Arjun Thanaraju tiba di Bukit Aman pada pukul 10.00 pagi, semalam.Khairi Anwar dilaporkan hadir bersama peguamnya, Zaid Malek dan direkod keterangan lebih dua jam, manakala Arjun hadir bersama peguamnya, Mahajoth Singh.Setiausaha Polis Malaysia, Datuk Noorsiah Saaduddin berkata, siasatan itu dikendalikan Unit Siasatan Jenayah Terkelas, Jabatan Siasatan Jenayah Bukit Aman di bawah Seksyen 298A Kanun Keseksaan, Seksyen 505 (b) Kanun Keseksaan serta Seksyen 233 Akta Komunikasi dan Multimedia Malaysia 1998.

Filem Mentega Terbang tular selepas dikecam mengandungi babak didakwa seakan-akan mempersendakan Islam dan menyentuh sensitiviti umat Islam

Berita berkaitan:Mentega Terbang: Perjumpaan bersama pihak penstriman video dalam talian akan dilakukan Mentega Terbang perlekeh agama, promosi budaya “tak apa” polis buka kertas siasatanIsu 'Mentega Terbang', FINAS, MCMC akan ambil tindakan- Fahmi

“Rakaman percakapan ke atas penerbit filem itu pula akan dirakam pada 14 Mac depan,” menurutnya dalam kenyataan.Filem Mentega Terbang, yang disiarkan secara percuma di platform penstriman digital, telah dibantah oleh umat Islam di negara ini kerana didakwa mengandungi unsur pluralisme agama yang boleh menjejaskan akidah.


KDN rampas 14,249 teks dan bahan bacaan al-Quran

SEPANG, 11 Mac- Kementerian Dalam Negeri (KDN) merampas 14,249 teks dan bahan bacaan al-Quran di sekitar Lembah Klang, Terengganu dan Kelantan dalam tempoh dua bulan pertama tahun ini.Setiausaha Bahagian Penguatkuasaan dan Kawalan KDN, Nik Yusaimi Yussof berkata antara sebab rampasan adalah kerana teks dan bahan bacaan al-Quran itu tidak mempunyai kelulusan KDN melalui Lembaga Pengawalan dan Pelesenan Pencetakan al-Quran (LPPPQ)."Ciri-ciri al-Quran yang dirampas ini antaranya tidak ada cop LPPPQ dan pelekat hologram KDN di kulit luar serta ia ditulis dengan resam selain Uthmani."Apabila disemak lagi, maka terdapat sana sini kesilapan huruf, tanda baca, ayat, yang kita khuatiri apabila pengamal membaca akan memberi maksud salah terhadap ayat al-Quran yang diturunkan," katanya kepada media selepas mesyuarat LPPPQ, di sini.Ditanya mengenai aplikasi al-Quran yang mendapat perakuan LPPPQ, beliau berkata setakat ini hanya satu sahaja diperakukan iaitu Smart Quran, dibangunkan secara kerjasama antara Jabatan Kemajuan Islam (Jakim), Suruhanjaya Komunikasi dan Multimedia (MCMC) dan KDN."Aplikasi Smart Quran diperakui bebas daripada kesilapan kerana dah melalui proses semakan dan perakuan oleh LPPPQ, manakala lain-lain aplikasi yang ada sekarang ini belum melalui proses tersebut."Kita tak kata (aplikasi) al-Quran lain salah cuma ia tidak melalui proses semakan. Jadi digalakkan mana-mana pihak yang mempunyai kepakaran membangunkan al-Quran secara digital untuk mohon kelulusan bagi memastikan (aplikasi) al-Quran dibangunkan mereka adalah sahih dan tepat," katanya.Mengenai hasil mesyuarat, semalam, beliau berkata antara perkara dipersetujui adalah membatalkan satu lesen mencetak al-Quran di Pulau Pinang kerana syarikat tersebut didapati sudah tidak aktif mencetak al-Quran.

Setiausaha Bahagian Penguatkuasaan dan Kawalan KDN, Nik Yusaimi Yussof FOTO BERNAMA)

Mesyuarat juga meluluskan empat pruf akhir teks al-Quran, menjadikan setakat ini terdapat 916 perakuan pruf akhir teks al-Quran yang telah diluluskan, katanya."Pruf ini diperlukan untuk memastikan teks dan bahan al-Quran yang dicetak, diterbit, diimport dan diedar dalam negara ini tidak mengandungi apa-apa kesilapan dan kesalahan dalam menjaga kesucian al-Quran."Jumlah al-Quran yang mempunyai perakuan KDN adalah dipercayai mencukupi untuk memenuhi permintaan pengguna di negara ini," katanya. -BERNAMA


Pemandu Lori maut tersepit dihempap kontena

BUTTERWORTH, 11 Mac- Seorang pemandu lori terminal (prime mover), maut selepas tersepit dalam kabin pemandu kenderaan itu yang dihempap kontena, di terminal kontena di sini, semalam.Dalam kejadian pada pukul 10.13 pagi itu, mangsa berusia 41 tahun yang juga warga tempatan disahkan meninggal dunia di tempat kejadian akibat kepala mangsa tersepit dalam kabin pemandu.Pengarah Jabatan Keselamatan dan Kesihatan Pekerjaan (JKKP) Pulau Pinang, Hairozie Asri berkata, kemalangan berlaku ketika mangsa sedang bekerja.Katanya, siasatan awal mendapati mangsa adalah pemandu lori terminal sebuah syarikat pembekal jentera berkenaan di terminal terbabit.

"Mangsa dikatakan membuat pusingan U ketika dalam perjalanan menghantar kontena ke kapal," katanya dalam kenyataan, malam tadi.Hairozie berkata, pihaknya telah mengeluarkan notis larangan bagi aktiviti kerja pengendalian lori terminal dan siasatan lanjut akan dijalankan.


Remaja lelaki 15 tahun dikhuatiri lemas di Pantai Cempaka

KUANTAN, 11 Mac- Seorang remaja lelaki berusia 15 tahun dikhuatiri lemas ketika mandi di Pantai Cempaka, Sungai Soi, pada pukul 4.00 petang, semalam.Ketua Polis Daerah Kuantan, ACP Wan Mohd Zahari Wan Busu berkata, mangsa bersama empat orang rakan sebayanya pergi ke pantai tersebut kira-kira pukul 3.30 petang.Bagaimanapun, empat rakannya selamat.

Beliau berkata, pihaknya menerima maklumat berhubung kejadian itu pada kira-kira pukul 4.30 petang."Empat orang rakan mangsa berjaya menyelamatkan diri dan berenang ke tepi pantai manakala mangsa didapati telah hilang,” menurutnya dalam kenyataan.Mangsa yang hilang, Nazrul Aimi Shah Kamarul Bahri (15) pelajar Sekolah Menengah Kebangsaan Sungai Soi.Manakala mangsa yang selamat ialah Mohd Adam Farhan Mohd Asri, Syed Amirrul Hakimi Syed Mohd Khairul Anuar, Muhammad Haziq Haikal Rohaidi dan Syed Irfan Dannis Syed Mohamad Fitri.

Seorang remaja berusia 15 tahun hilang dibawa ombak dan dikhuatiri lemas ketika mandi di Pantai Cempaka, Sungai Soi, Kuantan / Foto ihsan polis

Beliau berkata, siasatan awal mendapati keadaan pantai berombak tinggi dan air laut pasang selain angin kencang. Operasi mencari dan menyelamat telah digerakkan dengan tumpuan rondaan di sepanjang pesisir Pantai Cempaka hingga ke Pantai Sepat.


Agong, Permaisuri berkenan berangkat ke Majlis Makan Malam Gala Perlawanan Golf

PETALING JAYA, 11 Mac- Yang Di-Pertuan Agong, Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong, Tunku Hajah Azizah Aminah Maimunah Iskandariah berkenan mencemar duli berangkat ke Majlis Makan Malam Gala sempena Perlawanan Golf anjuran Konsortium Industri India di Malaysia (CIIM).Keberangkatan tiba baginda berdua pada pukul 8.00 malam tadi disambut Pengerusi CIIM, Datuk Umang Sharma dan Pesuruhjaya Tinggi India Ke Malaysia, B. N. Reddy.Program dianjurkan Pesuruhjaya Tinggi India Ke Malaysia dengan kerjasama CIIM itu juga bertujuan untuk memperingati Ulangtahun ke-65 hubungan diplomatik Malaysia-India.

Yang Di-Pertuan Agong, Al-Sultan Abdullah Ri'ayatuddin Al-Mustafa Billah Shah disambut Pengerusi CIIM, Datuk Umang Sharma dan Pesuruhjaya Tinggi India Ke Malaysia, B. N. Reddy

Selain itu, majlis tersebut diadakan untuk meraikan ulangtahun ke-15 penubuhan CIIM.Pada majlis tersebut, Al- Sultan Abdullah turut berkenan menyampaikan hadiah kepada pemenang-pemenang perlawanan Golf CIIM.


PM lancar DPTN 2.0 hari ini

KUALA LUMPUR, 11 Mac- Perdana Menteri, Datuk Seri Anwar Ibrahim dijadual melancarkan Dasar Pendidikan Tahfiz Negara (DPTN) 2.0 pada Majlis Himpunan 23K Huffaz yang diadakan di Masjid Wilayah Persekutuan Kuala Lumpur, hari ini.Penasihat program berkenaan, Datuk Dr Mohd Khairuddin Aman Razali berkata acara itu, yang berlangsung selama tiga hari bermula semalam bagi menyemarakkan kembali DPTN, akan turut dihadiri Timbalan Perdana Menteri, Datuk Seri Dr Ahmad Zahid Hamidi.“Pelancaran pelan tindakan DPTN 2.0 ini bererti kita menggerakkan semula pelan tindakan yang patut disemarakkan menerusi badan yang diberikan hak menguruskan DPTN,” katanya ketika menjadi tetamu rancangan Ruang Bicara terbitan Bernama TV malam tadi.Pada 30 Januari lepas, Ahmad Zahid berkata DPTN 2.0 akan dilancar pada 11 Mac dan menerusi dasar itu, kerajaan mahu memastikan golongan huffaz tidak hanya bekerja sebagai imam, guru atau bidang berkaitan sebaliknya kerajaan mahu mewujudkan kerjaya profesional untuk mereka.Khairuddin berkata pelancaran itu penting untuk memberi gambaran bahawa huffaz dan pendidikan negara tidak boleh dipisahkan. “Selepas dilancarkan pada 2016, ia wujud dan bergerak tetapi sudah sampai masa untuk kita semarakkan kembali apa yang telah digerakkan dahulu untuk kita kembangkan lagi,” katanya. Beliau juga berkata seramai 23,000 huffaz dari seluruh negara akan berkumpul di Masjid Wilayah Persekutuan hari ini, bermula pada waktu Zohor dan menyempurnakan khatam al-Quran sebanyak 1,000 kali sebelum pelancaran DPTN 2.0.

(Perdana Menteri, Datuk Seri Anwar Ibrahim)

Majlis Himpunan 23K Huffaz yang memasuki edisi keempat itu dianjurkan oleh Gabungan Persatuan Institusi Tahfiz Al-Quran Kebangsaan (PINTA Kebangsaan) dengan kerjasama Pejabat Timbalan Perdana Menteri.Turut diadakan Ekspo Huffaz 2023 di lokasi sama bagi memberi peluang kepada masyarakat untuk lebih memahami dan mendekati Institusi Tahfiz al-Quran sebagai asas kepada pendidikan Islam. -BERNAMA


Agong zahir penghargaan terhadap jasa Tan Sri Zamrose

KUALA LUMPUR, 10 Mac- Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah berkenan berangkat ke sesi menghadap perpisahan Panglima Tentera Darat, Jeneral Tan Sri Zamrose Mohd Zain di Istana Negara.Menerusi catatan di Facebook Istana Negara, Seri Paduka selaku pemerintah tertinggi Angkatan Tentera Malaysia (ATM) menzahirkan ucapan setinggi-tinggi penghargaan dan terima kasih atas jasa serta khidmat bakti Tan Sri Zamrose setelah 43 tahun berkhidmat bersama Tentera Darat Malaysia (TDM) dengan penuh dedikasi dan cemerlang."Majlis Serah Terima Tugas Panglima Tentera Darat Ke-29 nanti akan menyaksikan penukaran tampuk pemerintahan TDM yang baharu pada 22 Mac 2023," kata kenyataan di Facebook rasmi Istana Negara.

Tan Sri Zamrose mula berkhidmat dalam Angkatan Tentera Malaysia pada 25 April 1980.Beliau menyandang pelbagai jawatan penting dalam TDM termasuk Panglima Medan Timur sebelum dilantik sebagai Panglima Tentera Darat ke-28 pada 11 Jun 2020.


Banjir Johor: 172 PPS masih dibuka

JOHOR BAHRU, 10 Mac- Seramai 43,667 mangsa banjir daripada 12,385 keluarga masih berlindung di 172 Pusat Pemindahan Sementara (PPS), setakat 8.00 malam.  Daerah Batu Pahat kekal mencatatkan jumlah penduduk terjejas tertinggi dengan 37,878 orang diikuti Muar (3,104) dan Tangkak (1,924 orang).  Berdasarkan statistik Jawatankuasa Pengurusan Bencana Daerah, PPS Sekolah Kebangsaan (SK) Seri Telok, Parit menempatkan 1,338 penduduk, manakala SK Tenaga Setia, 923 penduduk.  Bacaan air di sembilan sungai di Batu Pahat dan Muar berada di paras bahaya.

(Seramai 43,667 penduduk terjejas banjir daripada 12,385 keluarga masih berlindung di 172 PPS)


Kerajaan lancar Minggu Perpaduan Negara Mei ini

WANGSA MAJU, 10 Mac- Kuching, Sarawak dipilih sebagai lokasi pertama Pelancaran Sambutan Minggu Perpaduan Negara pada 20 Mei ini. Menteri Perpaduan Negara, Datuk Aaron Ago Dagang berkata sambutan skala besar selama seminggu itu merupakan inisiatif untuk memperkasa penghayatan terhadap lima prinsip Rukun Negara. Minggu Perpaduan Negara turut memberi tumpuan terhadap pembangunan masyarakat madani.Ia sekali gus membentuk masyarakat yang maju dari segi pemikiran, kerohanian dan pembangunan dengan menyemai nilai-nilai murni."Kita akan laksanakan Minggu Perpaduan Negara di semua negeri. Banyak program besar yang kita anjurkan. Pelancarannya pada 20 Mei di Sarawak, hampir dengan Hari Gawai. Kita akan bergerak ke Sabah kemudian Johor, Pulau Pinang dan semua negeri di Malaysia," kata Aaron kepada pemberita RTM pada pelancaran Program Galeri Uniti, di sini.

Tambahnya, pelbagai program dilaksana menerusi tiga kluster utama iaitu Semarak Kenegaraan, Program Komuniti Rahmah dan Semarak Perpaduan seperti Program Galeri Uniti.Sementara itu, Program Galeri Uniti berfokus untuk meningkatkan semangat perpaduan dalam kalangan masyarakat melalui platform berkonsep santai dengan mempamerkan keunikan kepelbagaian adat, budaya dan kaum.


Lebih 40,000 pembantu perubatan diperlukan

PUTRAJAYA, 10 Mac- Malaysia memerlukan seramai 44,804 penolong pegawai perubatan (PPP) menjelang 2025 dengan mengambil kira jangkaan populasi 36 juta penduduk.Menurut Timbalan Menteri Kesihatan Lukanisman Awang Sauni, bilangan PPP dalam negara ketika ini adalah seramai 23,329 orang dengan nisbah 1:1,400 berbanding populasi penduduk.Kekurangan PPP menyebabkan peningkatan beban kerja.PPP sedia ada bekerja lebih masa dan secara tidak langsung boleh menjejaskan kualiti penyampaian perkhidmatan kesihatan."Perbincangan antara Jabatan Perkhidmatan Awam dengan Kementerian Kewangan sentiasa berterusan untuk memastikan perjawatan tetap itu dapat diselesaikan dalam tempoh tiga hingga lima tahun bagi jumlah yang ada. "Walau demikian kita tidak akan memberhentikan skim-skim kontrak kerana kita seeang mengalami kekurangan kakitangan maka penggunaan kontrak ini adalah diperlukan, " kata Lukanisman selepas merasmikan Hari Pembantu Perubatan ke-12 2023 peringkat kebangsaan di Kementerian Kesihatan di sini.Dalam pada itu, beliau berkata bilangan PPP atau pembantu perubatan yang memiliki ijazah masih kecil iaitu kurang daripada 10% berbanding sasaran 75% menjelang 2030.

(Lukanisman Malaysia memerlukan seramai 44,804 penolong pegawai perubatan menjelang 2025)


Harta benda mangsa banjir rosak, musnah

ROMPIN, 10 Mac- Seramai 1,127 penduduk terjejas banjir di daerah Rompin, Pahang dibenarkan pulang pagi tadi selepas 9 buah pusat pemindahan sementara (PPS) ditutup sepenuhnya selepas banjir semakin surut. Mereka yang dibenarkan pulang sibuk membersihkan kediaman masing-masing.  Bagi penduduk Program Perumahan Rakyat Termiskin (PPRT) Kampung Pianggu, mereka berdukacita kerana kebanyakan harta benda rosak dan musnah.  Kejadian seumpama ini adalah kali pertama dan penduduk tidak menjangka air akan naik ke rumah sehingga paras pinggang.  "Balik pun orang kata apa, sedih tengok almari baju kita habis rosak tidak pernah lagilah orang kata tidak pernah rosak macam ni. Dulu pun akak pindah tapi akak pindah rumah lama. Tapi tak sangkalah tingkat kedua tu. Air banjir habis dalam rumah. Kak balik tadi pun tengok, tak tahu nak kata," luah penduduk PPRT Kampung Pianggu, Hafizah Isa.

(Harta benda mangsa banjir rosak, musnah)

"Terkejut pasal air mendadak naik. Biasanya tidak mendadak macam ini tapi apabila mendadak macam ini terkejut. Sudah barang pun tidak sempat selamat macam itu."Banyak kain baju, barang dapur, dapur-dapur semua habis. Peti ais selamat, kalau yang lain habis," kata seorang lagi penduduk, Abu Bakar Abdullah.  Menurut laman web Info Banjir JKM, setakat 4.00 petang tadi, hanya tiga PPS masih beroperasi iaitu Sekolah Kebangsaan (SK) Kampung Aur, SK Denai dan SK Leban Chondong.  Seramai 518 penduduk daripada 166 keluarga masih berlindung di PPS.


Banjir termenung, Johor minta bantuan pam air

JOHOR BAHRU, 10 Mac- Kerajaan Johor menggerakkan pemasangan pam-pam air di Batu Pahat yang terjejas teruk ketika ini, sekali gus menjadi usaha mengatasi banjir termenung di daerah itu. Menteri Besar, Datuk Onn Hafiz Ghazi berkata beliau menghubungi Jabatan Pengairan dan Saliran (JPS) Johor untuk meminta bantuan mendapatkan pam dari negeri tidak terlibat banjir.Katanya, mesyuarat penyelarasan dibuat bagi membincangkan hal ehwal kebajikan dan keperluan logistik di daerah itu. "Kita dimaklumkan sekarang ini berlaku situasi air pasang surut. Situasi air pasang berlaku dalam sehari dua ini dan air susah nak mengalir keluar. Jadi, pam pam sudah digerakkan ke kawasan-kawasan terlibat banjir. Saya juga sudah berhubung dengan JPS negeri lain untuk hantar pam bagi membantu air keluar dari kawasan terlibat banjir," kata Onn Hafiz ketika diminta untuk mengulas mengenai usaha mengatasi banjir termenung. Datuk Onn Hafiz juga sudah memaklumkan kepada Perdana Menteri, Datuk Seri Anwar Ibrahim menerusi surat yang memaklumkan angka awal kerugian dan projek-projek tebatan banjir di Johor yang mencecah bilion ringgit.


173 PPS di Johor masih beroperasi hingga hari ini

JOHOR BAHRU, 10 Mac- Seramai 44,089 penduduk terjejas banjir daripada 12,486 keluarga ditempatkan di 173 Pusat Pemindahan Sementara (PPS) di Johor, setakat 4.00 petang.  Daerah Batu Pahat kekal mencatatkan penduduk terjejas tertinggi seramai 37,563 orang, diikuti Muar, 3,250 orang dan Tangkak, 2,061 orang. PPS Perwira UTHM, Parit Raja, menempatkan 1,291 penduduk terjejas manakala Sekolah Jenis Kebangsaan Cina Parit Yaani, 838 dan Sekolah Kebangsaan Pintas Puding, 658.  Selain itu, paras air di sembilan sungai di Batu Pahat dan Muar masih mencatatkan di paras bahaya.


Persiapan LIMA23 berjalan lancar

LANGKAWI, 10 Mac- Persiapan kemudahan Pameran Antarabangsa Maritim dan Aeroangkasa Langkawi 2023 (LIMA23) dijangka siap sepenuhnya April ini.  Kerja-kerja menaik taraf Pusat Pameran Antarabangsa Mahsuri (MIEC) di Padang Matsirat sebagai tempat utama pameran itu hampir 80 peratus siap.  Menurut Pegawai Daerah Langkawi merangkap Ahli Jawatankuasa Kemudahan LIMA23, Datuk Abdul Gafar Yahya berkata kerja menaik taraf sistem penyaman udara dan pencahayaan dalam dewan serta dataran di sekitar MIEC sedang giat dilaksana.Ia akan dijangka siap sepenuhnya 5 April ini.  Selain itu, kerja pengerukan alur pelayaran di Kuala Perlis juga akan siap selewat-lewatnya pada 15 Mei 2023.  Sejurus siap kerja pengerukan, jumlah kekerapan feri dari Kuala Perlis ke Langkawi dijangka akan bertambah.  Sempena LIMA23 ini juga keadaan trafik juga dijangka meningkat sekali gus para pengunjung dinasihati untuk mematuhi arahan pihak berkuasa.

"Kepada pelancong yang hadir, kita harap anda mematuhi arahan semasa pihak berkuasa seperti contoh bagi mereka yang menyewa kereta hendaklah meletak kenderaan di tempat yang telah disediakan.Ia bagi mengelakkan isu kesesakan lalu lintas pada minggu berlangsungnya acara LIMA23 nanti," kata Abdul kepada pemberita pada sidang media selepas Majlis bertemu bersama pemain industri seni dan Badan Bukan Kerajaan (NGO) Langkawi di Padang Matsirat, di sini. Pameran Antarabangsa Maritim dan Aeroangkasa Langkawi 2023 (LIMA23) yang akan berlangsung pada 23 hingga 27 Mei ini dijangka berjaya menarik sekurang-kurangnya 600 syarikat pempamer dari 20 negara.


PCKKD diseru terus aktif jalani program terjemah semangat Malaysia Madani

(Ketua Setiausaha Kementerian Komunikasi dan Digital (KKD), Datuk Seri Mohammad Mentekditemu bual Berita RTM selepas Mesyuarat Agung Puspanita Cawangan Kementerian Komunikasi dan Digital (PCKKD) ke-40 di Putrajaya)

PUTRAJAYA, 10 Mac - Ketua Setiausaha Kementerian Komunikasi dan Digital (KKD), Datuk Seri Mohammad Mentek menyeru agar Puspanita Cawangan Kementerian Komunikasi Dan Digital (PCKKD) terus aktif menjalankan program dan aktiviti yang merapatkan hubungan dan keharmonian sejagat sekali gus menterjemahkan semangat Malaysia Madani.Tambah beliau, dengan penekanan keharmonian keluarga membentuk Malaysia Madani, ia dapat menjadi peneraju kepada beberapa inisiatif kebajikan wanita."Harapan saya semoga lebih banyak lagi program-program dari segi sosial, program-program dari segi keagamaan, program-program dari segi kebajikan dan juga program dari segi meningkatkan kerjaya masing-masing dapat dianjurkan pada tahun ini. "Sebab saya percaya program-program ini Puspanita dapat mencungkil bakat-bakat kemahiran yang ada pada ahli Puspanita, selain dapat meningkatkan hubungan 'networking' antara pegawai dan juga isteri kepada pegawai di atas platform Puspanita itu sendiri dan sedikit sebanyak dapat meningkatkan lagi keharmonian di kalangan pegawai wanita dan juga isteri kepada pegawai yang bertugas di KKD," kata beliau ketika ditemui selepas merasmikan Mesyuarat Agung Puspanita Cawangan Kementerian Komunikasi dan Digital (PCKKD) ke-40, di sini hari ini.

(Ketua Setiausaha Kementerian Komunikasi dan Digital (KKD), Datuk Seri Mohammad Mentekmerasmikan Mesyuarat Agung Puspanita Cawangan Kementerian Komunikasi dan Digital (PCKKD) ke-40 di Putrajaya)

Jelas Mohammad, perancangan dan aktiviti PCKKD semestinya berdaya saing selain bercitrakan kreativiti dan inovasi. Terdahulu, lebih 500 ahli PCKKD hadir menyertai Mesyuarat Agung ke-40 itu bagi membincangkan hala tuju persatuan serta pembentangan laporan tahunan.Dalam majlis tersebut, turut dilakukan gimik pelancaran portal PCKKD, penyampaian sumbangan dan Ziarah Kasih, penyampaian Sijil Anak Cemerlang 2021 dan penyampaian Sijil Anugerah PUSPANITA Cemerlang PCKKD 2022.


Prosedur tuntutan Mahkamah Syariah akan diteliti semula

KUALA LUMPUR, 10 Mac- Prosedur tuntutan di Mahkamah Syariah bakal diteliti semula di Dewan Rakyat.Jelas Yang di-Pertua Dewan Rakyat, Datuk Johari Abdul, ia adalah langkah untuk mempermudah urusan permohonan kes bagi golongan ibu tunggal."Isu utamanya adalah prosedur. Untuk mencapai tujuan itu, ia agak rumit dan tidak semua ada kemampuan untuk menyelesaikan prosedur itu. Jadi, saya mohon untuk ahli parlimen membawa isu ini untuk dipermudahkan.Undang-undang sudah ada, kita tidak boleh nak pertikai undang-undang tetapi kena permudahkan agar mereka ini dapat mengetengahkan masalah mereka dengan lebih pantas dan dapat jawapan yang tuntas. Seperti kita tahu urusan mahkamah ini mengambil tempoh yang lama," kata Johari kepada pemberita RTM di ibu negara hari ini selepas Sambutan Hari Wanita 2023 peringkat Parlimen.

(Yang di-Pertua Dewan Rakyat, Datuk Johari Abdul ditemui pemberita RTM selepas SambutanHari Wanita 2023 peringkat Parlimen)

Lebih 400 peserta wanita yang terdiri daripada kakitangan, universiti awam dan swasta serta agensi diraikan dalam majlis berkenaan.Turut diadakan, Bicarawara 'Kasih Wanita dan Legislatif' membincangkan peranan wanita dalam bidang perundangan.


BALIK PULAU, 10 Mac- "Dapat tinggal bersama ibu bapa dan mudah untuk memantau keadaan mereka".  Itu luahan sorang asnaf selepas menerima kediaman yang lebih selesa menerusi Skim Inapan Kasih (SIK) daripada Zakat Pulau Pinang (ZPP).  Rumah dengan rekaan baharu bernilai RM67,200 itu dibina di Kampung Masjid, Teluk Kumbar.  Syahrol Fitri Abdul Hamid, bapa kepada tiga cahaya mata merupakan penerima pertama yang mendapat rumah dengan rekaan baharu bawah skim tersebut.  Dia yang menetap berjauhan dengan ibu bapanya lega kerana kini boleh membawa mereka tinggal bersama.  "Saya akan bawa mereka tinggal sekali, lagi mudah untuk kami jaga kebajikan mereka. Kebajikan ibu bapa bila duduk sekali tu lagi mudah untuk kami pantau. "Kalau duduk berjauhan sikit, susah hendak melihat mereka punya makan minum termasuk kalau sakit, demam. Bila tinggal sekali ni akan memudahkan lagi kalau hendak bawa pergi klinik," kata beliau.

(Rumah SIK rekaan baharu diserah kepada penerima)

Sementara itu, Timbalan Ketua Pegawai Eksekutif (Operasi) ZPP, Mohamad Kairi Ghazali berkata sepanjang tahun lalu pihaknya telah membina sebanyak 22 unit rumah dan membaik pulih 85 unit rumah.  "Sebanyak 22 buah unit yang telah kita sediakan, dan juga lebih 85 buah rumah yang telah dibaik pulih dan melibatkan kos RM3.05 juta untuk tahun 2022. Insya-Allah kita akan teruskan juga untuk tahun 2023 ini dalam jumlah yang sama insya-Allah," kata beliau di Majlis Serahan Kunci Rumah Skim Inapan Kasih (SIK) Daerah Barat Daya Tahun 2023 di sini.  Rumah rekaan baharu itu berkeluasan 672 kaki persegi.


PM solat Jumaat di Masjid UNITEN

KAJANG, 10 Mac- Perdana Menteri, Datuk Seri Anwar Ibrahim meluangkan masa beramah mesra dengan mahasiswa Universiti Tenaga Nasional (UNITEN) sambil menikmati makan tengah hari di sini.  Selesai makan tengah hari, beliau menunaikan solat Jumaat di Masjid UNITEN bersama lebih 4,000 jemaah.  Solat Jumaat dimamkan pelajar tahfiz UNITEN, Muhammad Fadzreen Muhamad Fadzil dan khutbah disampaikan pensyarah tahfiz UNITEN, Ustaz Amaluddin Arshad bertajuk Tauliah Mengajar Suatu Keperluan  Beliau turut diringi Menteri Sumber Asli, Alam Sekitar dan Perubahan Iklim, Tuan Nik Nazmi Nik Ahmad, Ketua Pegawai Eksekutif TB, Datuk Ir. Baharin Din dan Naib Canselor UNITEN, Profesor Ir. Dr. Noor Azuan Abu Osman.  UNITEN telah melahirkan seramai 35,000 graduan dengan kebolehpasaran para graduannya sebanyak 96.8%.


Sembilan rumah terbakar di Miri

(Tangkap layar video daripada bomba turut memaparkan binatang peliharaan rentung/FB Bilik Berita CATS - BBcats

MIRI, 10 Mac- Seramai 80 orang daripada 12 keluarga tinggal sehelai sepinggang selepas rumah mereka ranap dijilat api dalam kebakaran di Kampung Wireless di sini, kira-kira pukul 7.15 pagi tadi.

Dalam kejadian itu, beberapa ekor haiwan peliharaan milik mangsa turut ditemukan tidak bernyawa dan rentung.

Ketua Balai Bomba dan Penyelamat Miri Sentral, Penolong Kanan Penguasa Bomba Bonny Martin Saging Mato berkata, pihaknya menerima panggilan kecemasan daripada orang awam, sebelum seramai 27 anggota daripada tiga balai bomba termasuk Balai Bomba dan Penyelamat (BBP) Lopeng dan BBP Lutong dikejarkan ke lokasi kejadian."Api berjaya dikawal dalam tempoh sejam setengah daripada merebak ke rumah lain."Sembilan buah rumah terlibat, dengan enam hangus 100%, dua buah musnah 50% dan sebuah lagi sebanyak 20%. Bersyukur tiada kecederaan atau kehilangan nyawa penduduk," katanya kepada pemberita di lokasi kejadian. Punca kejadian masih dalam siasatan.  Kesemua mangsa kini ditempatkan di Dewan Serbaguna Kampung Lereng Bukit Miri.


30% lot bazar Ramadan di N. Sembilan laksana Menu Rahmah

SEREMBAN, 10 Mac - Kementerian Perdagangan Dalam Negeri dan Kos Sara Hidup (KPDN) Negeri Sembilan menyasarkan sekurang-kurangnya 30 peratus lot bazar Ramadan di negeri itu disediakan bagi melaksanakan konsep Menu Rahmah. Pengarahnya Muhammad Zahir Mazlan, berkata pihaknya sedang dalam perbincangan dan mengadakan taklimat dengan pihak berkuasa tempatan (PBT) serta penganjur bagi menyediakan Menu Rahmah di gerai masing-masing sekali gus membantu golongan tidak bernasib baik mendapatkan juadah berbuka pada harga berpatutan. "Di seluruh Negeri Sembilan ramai pengusaha buat sendiri Menu Rahmah jadi selain daripada yang buat sendiri kita terpanggil supaya pengusaha restoran ini daftar dengan kami supaya kita boleh 'update' portal dan direktori supaya dari situ kita bantu promosi pengusaha makanan ini yang menawarkan Menu Rahmah supaya pengetahuan dan hebahan lebih meluas, kalau yang tak ada dalam direktori ini susah kami nak bantu promosi," kata beliau ketika ditemui pada Majlis 'Walkabout Cintai Asnaf Back To School' di sini.

(Pengarah KPDN Negeri Sembilan, Muhammad Zahir Mazlan ditemu bual media selepas Majlis 'Walkabout Cintai Asnaf Back To School' di Seremban 2)

Dalam perkembangan lain, sehingga kini sebanyak 35 premis makanan yang berdaftar di Negeri Sembilan telah menyediakan Menu Rahmah termasuk di restoran makanan segera dan pasar raya selain ramai pengusaha yang berbuat demikian atas inisiatif sendiri. Muhammad Zahir turut menyeru semua pengusaha restoran dan kedai makan untuk berdaftar di portal kementerian itu bagi mempromosikan premis masing-masing yang menawarkan konsep itu selain memudahkan orang ramai mendapatkan maklumat lokasi berkenaan.


Kenaikan harga getah beri sinar baharu pekebun kecil

SEREMBAN, 10 Mac- Kenaikan paras harga pengaktifan Insentif Pengeluaran Getah (IPG) daripada RM2.50 kepada RM2.70 sekilogram sekurang-kurangnya dapat memberi sinar baharu kepada taraf hidup pekebun kecil getah.

Timbalan Pengarah Pihak Berkuasa Kemajuan Pekebun Kecil Perusahaan Getah (RISDA) Negeri Sembilan, Kamarul Azizi Mat Zin berkata, perkara itu dapat membantu mereka untuk keluar daripada kepompong kemiskinan.  "Sekiranya dinaikkan lagi kepada RM3 atau lebih, ia akan meningkatkan lagi pendapatan pekebun kecil, sekali gus mampu membasmi kemiskinan kerana ada dalam kalangan pekebun kecil bergantung sepenuhnya kepada hasil getah," katanya ketika ditemui pemberita di Pejabat RISDA, di sini. Tambahnya, pendapatan bulanan yang diperoleh pekebun kecil di Negeri Sembilan menerusi jualan getah setakat ini adalah sekitar RM800 hingga RM1,000 bagi ladang getah yang berkeluasan satu hektar.  Bagaimanapun, pendapatan itu tidak tetap ekoran risiko yang dihadapi mereka termasuk faktor cuaca dan kekurangan pekerja.


45,218 penduduk terjejas banjir di Johor

JOHOR, 10 Mac- Seramai 45,218 penduduk terjejas daripada 12,781 keluarga, ditempatkan di 174 pusat pemindahan sementara (PPS) di Johor, setakat pukul 8.00 pagi tadi. Batu Pahat kekal mencatatkan penduduk terjejas tertinggi iaitu seramai 38,134 orang, diikuti Muar (3,361) dan Tangkak (2,073).  PPS Sekolah Kebangsaan (SK) Seri Telok, Parit Yaani menempatkan 1,133 penduduk terjejas, manakala SK Tenaga Setia, Sri Medan (923), dan Sekolah Jenis Kebangsaan Cina Yong Peng (844).Pada masa sama, aras air di sembilan sungai di Batu Pahat dan Muar,berada di paras bahaya.


Muhyiddin mengaku tidak bersalah terhadap enam pertuduhan

KUALA LUMPUR, 10 Mac - Presiden Parti Pribumi Bersatu Malaysia (BERSATU), Tan Sri Muhyiddin Yassin mengaku tidak bersalah terhadap enam pertuduhan terhadapnya dan memohon untuk dibicarakan.  Beliau berdepan empat pertuduhan salah guna kuasa dan dua tuduhan berhubung pengubahan wang haram.  Untuk pertuduhan pertama berkaitan salah guna kuasa, pada 8 Februari 2021 dan 25 Februari 2021, beliau didakwa menggunakan kedudukan untuk satu suapan wang berjumlah RM200 juta daripada Bukhary Equity Sdn. Bhd.  Pada Mac 2020 dan 20 Ogos 2021, beliau didakwa menerima suapan wang berjumlah RM1 juta dari syarikat Nepturis Sdn. Bhd.  Pada 1 Mac 2020 dan 20 Ogos 2021, beliau didakwa menerima suapan wang berjumlah RM19.5 juta dari syarikat Mamfor Sdn. Bhd.  Bagi pertuduhan salah guna kuasa keempat, pada tarikh sama beliau menerima suapan iaitu wang berjumlah RM12 juta daripada Azman Yusoff.

(Tan Sri Muhyiddin Yassin menghadapi empat pertuduhan salah guna kuasa dan dua tuduhan berhubung pengubahan wang haram/AFP)

Keempat-empat pertuduhan salah guna kuasa itu didakwa dilakukan di Pejabat Perdana Menteri.  Manakala, bagi pertuduhan pengubahan wang haram antaranya pada 25 Februari 2021 dan 16 Julai 2021, di CIMB Bank Cawangan Menara KL, beliau didakwa telah menerima hasil daripada aktiviti haram, iaitu wang berjumlah RM120 juta dari Bukhary Equity Sdn. Bhd., yang dimasukkan ke dalam akaun CIMB Bank milik Parti Pribumi Bersatu Malaysia.  Bagi pertuduhan kedua pengubahan wang haram pada 8 Februari 2022 dan 8 Julai 2022, di lokasi sama Presiden BERSATU itu menerima hasil daripada aktiviti haram, iaitu wang berjumlah RM75 juta daripada Bukhary Equity Sdn. Bhd., yang juga dimasukkan dalam akaun bank sama milik parti berkenaan.  Bagi kesemua pertuduhan tersebut, Muhyiddin perlu diikat jamin RM2 juta dengan dua orang penjamin warga tempatan bukan dari kalangan ahli keluarga dan perlu menyerahkan pasport antarabangsa miliknya kepada mahkamah.  Pertuduhan tersebut dibacakan di hadapan Hakim Azura Alwi. Sebutan semula kes ditetapkan pada 26 Mei depan di Mahkamah Sesyen Kuala Lumpur.


Farah Nini dilantik Pesuruhjaya Kanak-Kanak SUHAKAM

PUTRAJAYA, 9 Mac- Dr Farah Nini Dusuki dilantik sebagai Pesuruhjaya Kanak-Kanak bagi menganggotai Suruhanjaya Hak Asasi Manusia Malaysia (SUHAKAM) untuk tempoh tiga tahun berkuat kuasa pada 8 Mac lalu.Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said berkata, pelantikan Farah Nini bagi tempoh 2023-2025 telah diperkenan oleh Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menurut subseksyen 5 (2) Akta Suruhanjaya Hak Asasi Manusia Malaysia 1999 [Akta 597].“Farah Nini mempunyai lebih 30 tahun pengalaman dalam bidang hak asasi manusia dan undang-undang berhubung kanak-kanak. Beliau kini seorang Pensyarah Kanan di Fakulti Undang-undang, Universiti Malaya sejak Disember 2007,” katanya dalam satu kenyataan hari ini.Sebelum ini, Farah Nini pernah berkhidmat di Ahmad Ibrahim Kulliyyah of Laws, Universiti Islam Antarabangsa selama 15 tahun.Beliau memperoleh ijazah doktor falsafah (PhD) dari Universiti Cardiff, Wales, United Kingdom pada 2002 dengan tesis yang menganalisis permasalahan sosio-perundangan bagi melindungi kanak-kanak daripada penderaan dan pengabaian.Bidang-bidang kajian beliau merangkumi perundangan mengenai pengadilan jenayah, undang-undang kanak-kanak, perlindungan remaja dalam isu kesihatan reproduktif seksual serta pelaksanaan dan penguatkuasaan hak kanak-kanak di Malaysia."Kerajaan berharap dengan lantikan Farah Nini sebagai Pesuruhjaya Kanak-Kanak, pelbagai isu kanak-kanak yang berlaku di Malaysia akan diberi perhatian yang lebih mendalam bagi memastikan hak asasi serta keselamatan dan kesejahteraan kanak-kanak di negara kita sentiasa terpelihara," menurut kenyataan itu.


'Pertandingan Boling Comme' erat ukhwah pelbagai jabatan, agensi

IPOH, 10 Mac - Seramai 88 kakitangan pelbagai jabatan dan agensi di bawah portfolio Komunikasi, Multimedia dan NGO Perak termasuk RTM menyertai 'Pertandingan Boling Comme', yang berlangsung di sini. Program tersebut julung kali diadakan bertujuan mengeratkan lagi hubungan ukhuwah antara agensi terlibat.  Exco Komunikasi, Multimedia dan NGO Perak, Mohd Azlan Helmi berkata program sedemikian perlu bagi membina rangkaian kerjasama yang baik.

('Pertandingan Boling Comme' julung kali diadakan bertujuan mengeratkan lagi hubungan ukhuwah pelbagai agensi dan jabatan)

Selain itu, ia dapat memberi kesan positif kepada semua jabatan dan agensi dalam menyampaikan perkhidmatan kepada rakyat.  "Untuk satu malam di mana kita dapat beramah mesra bersama-sama terutama semua agensi di bawah portfolio saya yang ada kita katakan rakan strategik kepada portfolio saya di negeri dan juga kita ada dua agensi jemputan iaitu JPJ Perak dan juga Jabatan Perhilitan," kata beliau ketika berucap merasmikan pertandingan tersebut, di sini malam tadi. Selain RTM, agensi lain yang turut terlibat adalah Jabatan Penerangan Negeri, Bernama, Suruhanjaya Komunikasi dan Multimedia Malaysia (SKMM) dan Pos Malaysia.


12 pemenang NEA 2022 turut diiktiraf di Anugerah Tenaga ASEAN

KUALA LUMPUR, 10 Mac- Anugerah Tenaga Kebangsaan (NEA) tampil mengiktiraf pencapaian sektor awam dan swasta dalam usaha memacu agenda tenaga lestari negara.Menteri Sumber Asli, Alam Sekitar dan Perubahan Iklim (NRECC), Nik Nazmi Nik Ahmad  berkata ia sebahagian daripada usaha kerajaan mempromosikan kecekapan tenaga serta tenaga yang boleh diperbaharui.Daripada 23 pemenang NEA yang diumumkan September lalu, 12 syarikat telah berjaya mewakili Malaysia menerima penghargaan di Anugerah Tenaga ASEAN (AEA) dalam pelbagai kategori.Nik Nazmi  percaya NEA memainkan peranan signifikan, menggalakkan peniagaan serta pemilik bangunan mengadaptasikan amalan tenaga lestari.Beliau turut berharap lebih banyak pemain industri akan menjadi sebahagian daripada usaha ini, sejajar aspirasi negara mencapai sifar bersih karbon menjelang 2050.

(Nik Nazmi berucap pada Majlis Apresiasi Anugerah Tenaga Kebangsaan)


Datuk Muhammad Bakhtiar Wan Chik, pengerusi baharu MyCreative

(Pengerusi baharu MyCreative Datuk Muhammad Bakhtiar Wan Chik)

KUALA LUMPUR, 10 Mac- Kumpulan MyCreative Ventures Sdn Bhd (MyCreative) mengumumkan pelantikan Datuk Muhammad Bakhtiar Wan Chik sebagai pengerusi baharu, berkuat kuasa hari ini.Mempunyai  lebih daripada 34 tahun pengalaman pengurusan kanan dan perancangan strategik, Datuk Bakhtiar menggantikan Noor Azmi Mat Said, yang baru menamatkan penggalnya selepas berkhidmat di MyCreative sejak dua tahun lalu.Menerusi satu kenyataan, beliau amat berbesar hati kerana telah diamanahkan untuk memegang peranan tersebut ketika industri kreatif sedang melalui detik yang cukup penting.“Dengan kemunculan idea-idea inovatif daripada artis tempatan pada era pasca-pandemik, ini adalah masa paling tepat untuk menjadi sebahagian daripada sektor yang dinamik ini. Saya sangat teruja untuk bekerja bersama-sama dengan pasukan berbakat di MyCreative dan entiti-entitinya untuk menyokong serta meningkatkan idea-idea berwawasan ini dengan strategik.“Saya komited untuk bekerja keras dengan pasukan MyCreative bagi mencapai matlamat ini dan membantu memastikan kejayaan serta pertumbuhan industri kreatif yang berterusan,” kata Datuk Bakhtiar.Berasal dari Pulau Pinang dan seorang alumni Penang Free School, Datuk Bakhtiar memiliki Ijazah Sarjana Muda Sains dalam Pentadbiran Perniagaan (Pemasaran) dari Universiti Arizona, Tucson, Arizona, Amerika Syarikat.Beliau memulakan kerjaya korporatnya pada tahun 1989 di Malaysia Smelting Corporation sebagai Pegawai Kakitangan dan terus mendaki tangga korporat dengan menerajui pelbagai inisiatif inovatif di organisasi yang berbeza, sehingga jawatan terakhirnya di Linear Technology Corporation sebagai Ketua Jabatan Sumber Manusia pada tahun 2013.Datuk Bakhtiar turut memegang beberapa jawatan dalam sektor awam. Pada usia 57 tahun, beliau merupakan Ahli Parlimen yang mewakili kawasan Balik Pulau di Dewan Rakyat selama 2 penggal. Pada tahun 2018, beliau telah dilantik sebagai Timbalan Menteri Pelancongan, Seni dan Budaya.Sebelum itu, beliau juga pernah berkhidmat sebagai Ahli Majlis untuk Majlis Bandaraya Pulau Pinang dari tahun 2013 hingga 2018, di mana beliau memberikan sumbangan yang signifikan kepada pembangunan bandar raya itu.Sementara itu, Ketua Pegawai Eksekutif Kumpulan MyCreative Junaidy Nawawi berkata, pihaknya  teruja untuk bekerja bersama Datuk Bakhtiar yang berpengalaman luas menerajui pembangunan dan perancangan strategik serta diakui mempunyai minat yang tinggi terhadap seni, budaya dan warisan.“Ini semua dapat membantu dalam usaha membawa usahawan dan penggiat seni tempatan ke peringkat global. Adalah menjadi matlamat kolektif kami untuk memastikan MyCreative memberi impak positif kepada semua pihak berkepentingan dalam ekosistem kreatif, termasuk artis, usahawan, pelabur, dan masyarakat.“Kami yakin kepimpinan luar biasa Datuk Bakhtiar dan komitmen beliau terhadap kecemerlangan akan membantu kami mencapai matlamat dan memacu pertumbuhan serta kejayaan industri kreatif di Malaysia,”kata Junaidy.Tambahnya, Lembaga Pengarah dan Pengurusan MyCreative turut ingin mengucapkan setinggi-tinggi penghargaan kepada Noor Azmi atas sumbangan beliau kepada pembangunan industri kreatif sebagai Pengerusi sebelum ini.


Belanjawan 2023 peringkat dasar lulus, undian suara majoriti

KUALA LUMPUR, 9 Mac- Dewan Rakyat meluluskan rang undang-undang perbekalan 2023 (Belanjawan 2023) pada peringkat dasar. Keputusan itu diumumkan Yang Dipertua Dewan Rakyat, Datuk Johari Abdul dengan undian suara majoriti selepas bacaan kali kedua."Ahli Yang Berhormat, sekarang saya kemukakan masalah bahawa usul di atas nama Yang Berhormat Menteri Kewangan di dalam aturan urusan mesyuarat ini diedarkan kepada jawatankuasa sebuah majlis. "Ahli yang bersetuju kata bersetuju, yang tidak kata tidak, lebih suara bersetuju, terima kasih.Rang undang-undang berkenaan dibahas 167 Ahli Parlimen selama enam hari selepas dibentangkan Perdana Menteri Datuk Seri Anwar Ibrahim yang juga Menteri Kewangan pada 24 Februari lalu.Miskin tegar, kerajaan pastikan usaha dapat dijayakan tahun iniTerdahulu, ketika menggulung perbahasan Rang Undang-Undang Perbekalan 2023 peringkat dasar, Perdana Menteri, Datuk Seri Anwar Ibrahim menegaskan, kerajaan dalam apa cara sekalipun akan memastikan usaha menoktahkan miskin tegar dapat dijayakan tahun ini."Yang perlu ialah tekad kita, sebab itu banyak inisiatif bukan sahaja Inisiatif Rahmah, Inisiatif Pendapatan Rakyat (IPR) dijalankan secara meluas."Selain dari kerajaan dan kementerian, saya telah minta semua syarikat berkaitan kerajaan (GLC), syarikat pelaburan berkaitan kerajaan (GLIC), pertubuhan bukan kerajaan (NGO) untuk memastikan program ini berjalan dan disusuli dengan langkah-langkah berikut supaya mereka yang terlepas bukan saja tahun ini tapi tahun-tahun berikutnya Insya-Allah," katanya.

(Perdana Menteri, Datuk Seri Anwar Ibrahim)

Perdana Menteri turut menempelak pembangkang yang memperlekehkan usaha kerajaan itu."Saya ingatkan tentang riwayat oleh Yahaya bin Said yang juga seorang Gabenor di zaman Omar Abdul Aziz. Saya pernah diutus oleh Omar Abdul Aziz untuk memungut zakat ke Afrika, saya niat untuk memberikannya kepada golongan fakir, namun tiada saya jumpa siapa pun kerana mereka terlepas kategori golongan fakir. "Jadi bagaimana Yang Berhormat dari parti yang membicarakan soal Islam ini tidak mungkin. "Jadi kita akan gunakan jentera kita sebaik mungkin. Percayalah saya akan pastikan seluruh jentera kerajaan tanpa tolak ansur untuk mempastikan kita noktahkan kemiskinan tegar tahun ini juga", tambah beliau.Peruntukan khusus kepada komuniti PKS Sabah, SarawakPerdana Menteri turut memaklumkan, peruntukan khusus dalam bentuk dana tambahan pinjaman mikro berjumlah RM100 juta disalurkan kepada komuniti PKS Sabah dan Sarawak.Turut diumumkan, kemudahan jaminan PKS dari bank sebanyak RM500 juta.Pencarum guna wang KWSP sebagai cagaran pinjaman bankSementara itu, mengenai isu pengeluaran Kumpulan Wang Simpanan Pekerja (KWSP), kerajaan bercadang memperkenal kaedah yang membenarkan pencarum membuat pinjaman bank dengan menggunakan wang caruman sebagai cagaran.Bagaimanapun, Perdana Menteri berkata kaedah itu hanya bagi mereka yang benar-benar terdesak dan memerlukan wang."Maka saya akan pastikan supaya KWSP memberikan ruang bagi pencarum yang punyai wang dan keadaan yang terdesak pinjam dari bank dengan jaminan cagaran daripada wang KWSP, ini yang terbaik," menurutnya.


Tidak berkompromi, komited pertahan keselamatan dan kedaulatan negara

KUALA LUMPUR, 9 Mac- Tuntutan pihak yang mendakwa waris Sultan Sulu terhadap Malaysia dianggap tindakan luar batasan, keterlaluan dan melanggar undang-undang antarabangsa.Menurut Menteri Luar, Datuk Seri Dr Zambry Abdul Kadir, kerajaan tidak akan berkompromi dengan tuntutan berkenaan sebalik komited mempertahan keselamatan dan kedaulatan negara."Kementerian Luar juga telah mengutus nota diplomatik kepada semua 168 Negara Konvensyen New York 1958 pada 16 Jun 2022 dan 15 Julai 2022 bagi mengutarakan bantahan Malaysia terhadap isu tuntutan ini."Selain itu, Kementerian Luar juga telah mengutus nota diplomatik tambahan kepada negara-negara di mana proses perundangan sedang berlangsung seperti Sepanyol, Perancis dan Belanda untuk menegaskan pendirian negara di samping menerangkan perkara yang sebenar untuk mematahkan hujahan pihak penuntut," katanya.

(Datuk Seri Dr Zambry Abdul Kadir)

Beliau berkata demikian pada sesi penggulungan kementerian di Dewan Rakyat, hari ini.Isu tuntutan berkenaan kini ditangani oleh sekretariat khas yang dipengerusikan Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said bersama Penguam Cara Negara II sebagai timbalannya.


SPRM sahkan Muhyiddin Yassin akan didakwa esok

KUALA LUMPUR, 9 Mac- Bekas Perdana Menteri, Tan Sri Muhyiddin Yassin akan didakwa di Mahkamah Kuala Lumpur, esok. Perkara itu disahkan Suruhanjaya Pencegahan Rasuah Malaysia (SPRM) menerusi hantaran di Facebook rasminya.Presiden parti BERSATU itu berdepan beberapa pertuduhan bawah Akta SPRM 2009 serta Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001.Izin mendakwa diterima daripada Pejabat Peguam Negara.Tan Sri Muhyiddin ditahan SPRM pukul 1.00 tengah hari tadi selepas hadir memberi keterangan lebih dua jam di ibu pejabat SPRM, Putrajaya.Ia bagi melengkapkan proses siasatan akhir berhubung projek Jana Wibawa dan isu berkaitan.Terdahulu, Tan Sri Muhyiddin hadir memberi keterangan di Ibu Pejabat SPRM, Putrajaya pukul 11.15 pagi tadi.Pengerusi Perikatan Nasional itu diiringi sebuah lagi kenderaan dipercayai membawa barisan peguamnya diketuai Datuk K. Kumaraendran.


KKD sasar tambah baik industri kurier

KUALA LUMPUR, 9 Mac- Kementerian Komunikasi dan Digital (KKD) bakal bertemu pemain industri kurier dalam masa terdekat bagi usaha menambah baik perkhidmatan itu.Selain itu, sesi libat urus berkenaan turut memberi fokus dalam mewujudkan persaingan sihat dalam kalangan pemain industri."Kebanyakan pemain industri menyatakan berdepan banyak cabaran antaranya kos operasi dan keadaan tidak kompetitif. Kementerian akan meneliti perkara berkenaan," kata Fahmi kepada pemberita RTM di ibu negara.Kebanyakan pemain industri menyatakan berdepan banyak cabaran, antaranya kos operasi dan keadaan tidak kompetitif. Kementerian akan meneliti perkara berkenaan.Suruhanjaya Komunikasi dan Multimedia Malaysia (MCMC) sedang meneliti langkah penyelesaian terhadap kesemua perkara dibangkitkan pemain industri.

Sementara itu, dalam menyahut seruan melestarikan pelepasan karbon sifar bersih menjelang 2050, Pos Malaysia Berhad (POS Malaysia) melancarkan Pelan Hala Tuju Kelestarian, hari ini.Ia bagi menyokong usaha antarabangsa dalam mengekalkan pemanasan global di bawah 1.5 darjah celcius.Menurut Fahmi Fadzil, ini adalah satu langkah yang positif dan elemen penting dalam operasi pos dan juga kebimbangan alam sekitar."Pada waktu ini, banyak perbincangan kita menjurus ke arah apa yang boleh dilakukan untuk mengurangkan pelepasan karbon menjelang tahun 2050.Jadi, saya amat mengalu-alukan dan saya gesa pemain dan syarikat lain dalam industri pos dan kurier untuk turut serta ikut jejak langkah POS Malaysia," tambah Fahmi.Beliau juga berkata sektor pos dan bungkusan merupakan penyumbang penting kepada pelepasan gas rumah hijau terutamanya melalui pengendalian kenderaan penghantaran dan tenaga yang di gunakan dalam kemudahan pengasingan dan pengendalian.


Nilai eksport sektor perkayuan meningkat 11% - MPIC

KUALA LUMPUR, 9 Mac- Nilai eksport kayu dan produk kayu meningkat sebanyak 11 peratus tahun lalu kepada RM25.2 bilion berbanding RM22.7 bilion pada 2021.Ia melibatkan eksport produk perabot kayu berjumlah RM10.4 bilion, papan lapis, RM3.1 bilion dan kayu bergergaji, RM2.5 bilion.Menteri Perladangan dan Komoditi, Datuk Seri Fadillah Yusof berkata ketika ini pasaran perabot tempatan berjaya dieksport ke lebih 160 negara termasuk Amerika Syarikat, Jepun, China, Australia dan Singapura."Saya difahamkan bahawa Malaysia adalah antara 10 pengeksport perabot utama dunia. Sementara itu, pasaran domestik industri perkayuan pada tahun 2021 pula adalah bernilai sebanyak RM17 bilion menunjukkan peningkatan 6.25% iaitu sebanyak RM16 bilion berbanding tahun 2020.Namun begitu, penyertaan Bumiputera dalam industri perkayuan masih lagi terhad. Usahawan Bumiputera hanya menyumbang kurang 1.0% daripada jumlah eksport kayu dan produk kayu pada tahun 2022," kata Fadillah kepada pemberita RTM ketika merasmikan Wood & Lifestyle Fair sempena Sambutan Jubli Emas 50 Tahun Lembaga Perindustrian Kayu Malaysia (MTIB) di ibu negara.

(Menteri Perladangan dan Komoditi, Datuk Seri Fadillah Yusof ditemui pemberita RTM ketika merasmikanWood & Lifestyle Fair sempena Sambutan Jubli Emas 50 Tahun Lembaga Perindustrian Kayu Malaysia (MTIB) di ibu negara)

Pihaknya komited melaksanakan pelbagai program pembangunan usahawan dan pemerkasaan Bumiputera industri perkayuan antaranya program Peningkatan Kapasiti Pengeluaran di Kilang Kerja Kayu SME Bumiputera.


Hospital Cyberjaya berpotensi jadi hospital rujukan utama

(Sultan Selangor Sultan Sharafuddin Idris Shah (tengah) bersama Tengku Permaisuri Selangor Tengku Permaisuri Norashikin (tiga, kanan) berkenan bergambar kenangan bersama pegawai tertinggi Hospital Cyberjaya selepas merasmikan hospital itu hari ini/Bernama)

CYBERJAYA, 9 Mac- Hospital Cyberjaya berpotensi dijadikan hospital rujukan utama sebagai kesiapsiagaan menghadapi apa-apa bencana di pintu masuk negara iaitu Lapangan Terbang Antarabangsa Kuala Lumpur (KLIA) dan Lapangan Terbang Antarabangsa Kuala Lumpur 2 (KLIA2).Menteri Kesihatan, Dr Zaliha Mustafa berkata ini kerana kedudukan Hospital Cyberjaya yang strategik."Saya juga ingin mengumumkan Kementerian Kesihatan (KKM) sedang meneliti keperluan untuk menyediakan sebuah mesin pengimejan resonans magnetik (MRI) di Hospital Cyberjaya."Ia untuk menampung keperluan semasa serta peranan hospital ini sebagai hospital rujukan bagi sebarang kejadian bencana KLIA dalam memastikan perkhidmatan kesihatan dilaksanakan sebaik mungkin," katanya dalam ucapan sempena perasmian Hospital Cyberjaya, di sini hari ini.Sultan Selangor, Sultan Sharafuddin Idris Shah berkenan merasmikan Hospital Cyberjaya itu yang dibina dengan kos kira-kira RM508.8 juta.Dr Zaliha dalam teks ucapan yang dibacakan timbalannya, Lukanisman Awang Sauni berkata arena sukan Litar Antarabangsa Sepang dan Silicon Valley Cyberjaya juga akan dapat memanfaatkan perkhidmatan kesihatan di hospital tersebut.

Pembinaan Hospital Cyberjaya bertujuan mengurangkan kesesakan di hospital berdekatan terutama Hospital Serdang, Hospital Kajang dan Hospital Putrajaya.Hospital Cyberjaya yang mempunyai sembilan tingkat beroperasi sebagai hospital pakar major yang menyediakan perkhidmatan kepakaran canggih dengan lapan dewan bedah, 10 bilik bersalin serta kapasiti 288 katil.Malah, hospital itu juga akan memberi manfaat kepada kira-kira 282,000 penduduk di Sepang termasuk kawasan mukim Dengkil dan Labu.


Hospital Cyberjaya, sedia perkhidmatan kepakaran canggih

(Sultan Selangor bersama Tengku Permaisuri Selangor berkenan melawat model Hospital Cyberjaya selepas merasmikan hospital itu/BERNAMA)

CYBERJAYA, 9 Mac- Sultan Selangor, Sultan Sharafuddin Idris Shah Alhaj berkenan merasmikan Hospital Cyberjaya, hari ini.Hospital yang mula beroperasi pada 11 November tahun lalu itu dibina dengan kos sebanyak RM508.8 juta.Turut berangkat, Tengku Permaisuri Selangor, Tengku Permaisuri Norashikin dan Raja Muda Selangor, Tengku Amir Shah Sultan Sharafuddin Idris Shah Alhaj.Pada majlis itu, Sultan Sharafuddin berkenan menandatangani plak perasmian Hospital Cyberjaya.

(Sultan Selangor bersama Tengku Permaisuri Selangor berkenan melawat bilik farmasi selepas merasmikan Hospital Cyberjaya/BERNAMA)

Baginda turut berkenan melawat Jabatan Radiologi, Farmasi Pesakit Luar dan Wad Pediatrik hospital berkenaan.Dibina atas tapak seluas 5.18 hektar, Hospital Cyberjaya merupakan hospital awam pertama menerima penarafan ‘Green Building Index’ tahap platinum.Penarafan itu berdasarkan kecekapan tenaga, kecekapan penggunaan air dan bahan mesra alam melalui pengasingan bahan buangan secara efektif.


RoS diberi kuasa kemuka sesuatu kepada menteri

(Perdana Menteri, Datuk Seri Anwar Ibrahim)

KUALA LUMPUR, 9 Mac- Perdana Menteri, Datuk Seri Anwar Ibrahim menegaskan peruntukan undang-undang memberi kuasa kepada Jabatan Pendaftaran Pertubuhan (RoS) untuk mengemukakan sesuatu perkara kepada menteri berkaitan.Perkara itu berhubung usul tambahan UMNO agar dua jawatan parti itu, iaitu jawatan Presiden dan Timbalan Presiden tidak dipertandingkan pada pemilihan tahun ini."Ia dalam peruntukan undang-undang. Ada kuasa RoS yang kemukakan kepada menteri. Ada kuasa menteri.

"Biar menteri jelaskan dan menteri sudah jelaskan", katanya kepada pemberita selepas merasmikan Festival Taman Kuala Lumpur 2023 di Taman Tasik Titiwangsa.Semalam, Menteri Dalam Negeri, Datuk Seri Saifuddin Nasution Ismail memaklumkan pihaknya merujuk kepada Perlembagaan dan Peraturan-Peraturan Persidangan UMNO mengenai usul tambahan tersebut.Pengecualian diberi berdasarkan Seksyen 70 Akta Pertubuhan 1966 (Akta 832).Kementerian memberi pengecualian kepada UMNO berhubung keputusan usul tambahan tidak mempertandingkan jawatan Presiden dan Timbalan Presiden pada pemilihan parti itu tahun ini.

(Perdana Menteri menyampaikan Anugerah Emas kepada wakil Majlis Perbandaran Iskandar Puteri pada Majlis Perasmian Festival Taman KL /BERNAMA)


Kerajaan setuju beri pengurangan cukai taksiran

KUALA LUMPUR, 9 Mac- Kerajaan bersetuju memberi pengurangan cukai taksiran fasa 2 di Putrajaya kepada pemilik kediaman strata, selain rumah mampu milik sebanyak 5% dan pemilik kediaman teres sebanyak 20%. Perdana Menteri Datuk Seri Anwar Ibrahim berkata pengurangan cukai diberikan kepada kediaman yang siap dibina selepas tahun 2017, di mana potongannya diberikan terhadap jumlah cukai taksiran yang dikenakan.

(Perdana Menteri Datuk Seri Anwar Ibrahim)

Melibatkan hampir 2,700 unit kediaman strata dan teres, ia akan dilaksana bermula 1 Julai ini sehingga penilaian semula Perbadanan Putrajaya. Beliau mengambil maklum keluhan pemilik harta selain rumah mampu milik di Putrajaya bahawa cukai taksiran yang dikenakan agak tinggi berbanding kawasan sekitarnya. Ia selaras aspirasi Malaysia MADANI melalui elemen Ihsan bagi mengurangkan beban penduduk dalam mendepani kos sara hidup khususnya golongan M40 yang memiliki kediaman strata dan teres di Putrajaya.


Peratus keputusan UPKK 2022 menurun

PUTRAJAYA, 9 Mac- Peratusan lulus keseluruhan bagi Ujian Pencapaian Kelas KAFA (UPKK) bagi tahun 2022 menunjukkan penurunan berbanding tahun 2019 iaitu sebanyak 88 peratus berbanding 93 peratus.

Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar berkata, perbandingan dibuat berdasarkan tahun 2019 kerana UPKK 2022 dan 2021 telah dilaksanakan serentak akibat situasi pandemik.

(Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar )

Selain itu, seramai 19,266 murid telah berjaya mendapat lapan A dengan mata pelajaran amali solat memperoleh kadar lulus sebanyak 100 peratus.

Dalam pada itu, calon yang tidak hadir menduduki peperiksaan mencatatkan rekod tertinggi iaitu hampir 9,000 murid daripada sejumlah 244,000 yang mendaftar.

"Kalau kita tengok jumlah yang tidak hadir peperiksaan itu dalam seramai 8,900, jadi yang itu pun adalah kesan daripada PKP. Mungkin anak-anak ini sudah seronok duduk pembelajaran dalam talian 'online' lepas itu hendak pergi ke sekolah mahupun hadir itu jadi satu cabaran bagi mereka. Jadi ada terkait juga hubungan PKP itu dengan jumlah yang tidak hadir dan juga penurunan keputusan tadi," katanya.

Jelasnya, kemenjadian murid bukan diukur kepada jumlah bilangan A yang diperoleh, tetapi melalui amalan dan cara hidup Islam yang boleh diaplikasikan dalam kehidupan seharian yang semakin mencabar.

Beliau bercakap demikian dalam Sidang Media Khas Keputusan UPKK 2022 di Putrajaya.

Ibu bapa boleh mula menyemak keputusan pada 9 Mac menerusi khidmat pesanan ringkas dan juga laman sesawang JAKIM.

Walaubagaimanapun, keputusan yang dipaparkan hanyalah keputusan secara umum sahaja, manakala slip keputusan penuh boleh diperoleh daripada sekolah masing-masing pada, 10 Mac bermula jam 9.30 pagi.


Tiada isu RTB terbengkalai di Melaka - Sulaiman

PENGKALAN BATU, 9 Mac- Tiada isu timbul mengenai projek Rancangan Tebatan Banjir (RTB) terbengkalai di Melaka, sebaliknya masih terdapat perkara yang perlu dilaksanakan dengan kerjasama kerajaan negeri Johor.  Ketua Menteri, Datuk Seri Sulaiman Md Ali berkata beliau telah mengarahkan Setiausaha Kerajaan Negeri (SUK) Melaka berhubung dengan SUK Johor melalui exco berkaitan bagi menyelesaikan beberapa perkara berkaitan projek tersebut.  "Setakat ini, tiada sebarang isu yang timbul cuma masalah air sungai yang mengalir ini dia melibatkan kedua-dua buah negeri. Jadi, kita perlu selesaikan di peringkat negeri.Jika ia dapat diselesaikan maka Rancangan Tebatan Banjir (RTB) yang dilaksana akan berjalan lancar. Walau bagaimanapun, wujud permasalahan ini, RTB yang kita buat tetap kita jalankan," kata Sulaiman kepada pemberita RTM selepas Program Hari Bertemu Rakyat Kerajaan Negeri di Japerun Pengkalan Batu.

(Ketua Menteri Melaka, Datuk Seri Sulaiman Md Ali ditemui pemberita pada Program HariBertemu Rakyat Kerajaan Negeri di Japerun Pengkalan Batu)

Sebelum ini, timbul isu mengatakan RTB Sungai Rambai-Sungai Kesang terbengkalai sejak enam tahun lalu.  Ia menjadi punca beberapa kawasan sekitar berkenaan kerap mengalami banjir hingga menyebabkan fenomena banjir termenung.


1,742 Aduan Suri diterima melalui kod QR

MELAKA, 9 Mac- Sebanyak 1,742 aduan berkenaan kepenggunaan di terima Kementerian Perdagangan Dalam Negeri dan Kos Sara Hidup (KPDN) melalui platform Aduan Suri bagi tempoh Januari hingga 7 Mac lalu.  Timbalan Menteri Perdagangan Dalam Negeri dan Kos Sara Hidup (KPDN), Fuziah Salleh berkata, daripada jumlah itu, 168 aduan diterima di Melaka.

(Timbalan Menteri Perdagangan Dalam Negeri dan Kos Sara Hidup (KPDN), Fuziah Salleh)

Beliau berkata, platform ini seterusnya dilihat dapat menggalakkan suri rumah untuk bertindak dan memperkasakan hak-hak mereka sebagai pengguna.  "Aduan suri ini adalah satu cara untuk mendaya upayakan wanita sebagai pengguna. Jadi seperti saya katakan tadi, aduan itu setakat ini aduan suri sudah dua bulan ada 1,742 aduan yang kita terima, pebagai aduan."Berkenaan dengan aduan suri negeri Melaka kita terima 168 aduan, tapi yang menariknya kita dapati lelaki juga antara pengadu-pengadu yang mengunakan kod QR aduan suri itu."Program khusus la utk hari ni" katanya ketika ditemui selepas menyempurnakan majlis perasmian Program Wanita Pengguna Cakna dan pelancaran Inap Desa Rahmah di Bandar Hilir.  Tambah Fuziah, KPDN menerima 29,265 aduan kepenggunaan sepanjang tahun 2022.  Katanya, daripada jumlah tersebut, aduan kepenggunaan paling tinggi yang diterima ialah berkaitan Transaksi Atas Talian iaitu sebanyak 8,847 diikuti aduan mengenai Harga sebanyak 7,259 dan Perkhidmatan Mengelirukan sebanyak 6,095 aduan.  Manakala, katanya, saluran aduan yang paling banyak digunapakai pengguna pula bagi penyaluran aduan pada tahun lalu adalah melalui Portal e-Aduan, aplikasi WhatsApps dan aplikasi ezAdu KPDN.


PBT diseru beri tumpuan selesai isu perancangan bandar- PM

(Perdana Menteri Datuk Seri Anwar Ibrahim (tengah) menyempurnakan perasmian Festival Taman Kuala Lumpur 2023 di Taman Tasik Titiwangsa/BERNAMA)

KUALA LUMPUR, 9 Mac- Pihak berkuasa tempatan (PBT) diseru untuk memberi tumpuan dan menyelesaikan isu berkaitan perancangan bandar atau kota besar bagi memastikan ia seimbang dengan pembangunan serta memenuhi keselesaan penduduk.Perdana Menteri Datuk Seri Anwar Ibrahim berkata keadaan di bandar yang agak sesak serta kewujudan rakyat miskin bandar menunjukkan kelemahan dalam perancangan dan pembangunan di kawasan bandar.

"Kita lihat umpamanya keadaan tidak terkawal dan lebih parah apabila ada kesenjangan kerana kota juga menzahirkan kawasan sesak, kawasan miskin bandar. Maknanya perancangan kita ada kelemahannya.

(Perdana Menteri berucap pada Majlis Pelancaran Festival Taman Kuala Lumpur 2023 di Taman Tasik Titiwangsa/BERNAMA)

"Kita bangunkan bangunan yang tersergam indah, projek-projek mega kerana itu perlu untuk membangunkan (negara), tetapi kita lupa bahawa yang bekerja itu juga memerlukan perumahan dan ketinggalan."Akhirnya apabila hendak bangunkan perumahan, kos telah meningkat, kos tanah melambung tinggi. Jadi perancangan di kota kota besar sangat penting", katanya ketika berucap pada Festival Taman Kuala Lumpur 2023 di Taman Tasik Titiwangsa, Kuala Lumpur.Datuk Seri Anwar mengingatkan PBT supaya bertanggungjawab untuk menyediakan kemudahan, mengindahkan warung dan gerai kecil di bandar.Sekali gus, ia perlu meliputi kota yang memberi manfaat dari segi kebersihan, kesihatan dan kemudahan kepada rakyat.Dalam pada itu, beliau turut menzahirkan penghargaan kepada Datuk Bandar Kuala Lumpur, Datuk Seri Mahadi Che Ngah kerana mengerahkan jentera Dewan Bandaraya Kuala Lumpur (DBKL) untuk menyelesaikan isu berkaitan gerai dan warung.Beliau yang juga Menteri Kewangan berkata perancangan di bandar atau kota besar amat penting, selari dengan konsep Malaysia Madani.


60 nelayan terima rumah menerusi projek PSN

MASJID TANAH, 9 Mac- Sebanyak 60 unit rumah jenis berkembar diserahkan kepada nelayan di Melaka, menerusi projek Penempatan Semula Nelayan (PSN).  Projek tersebut memberi manfaat kepada 60 nelayan di sekitar negeri tersebut yang memenuhi syarat-syarat kelayakan.  Menteri Pertanian dan Keterjaminan Makanan, Datuk Seri Mohamad Sabu berkata kerajaan sentiasa peka dengan nasib dan kebajikan para nelayan serta meneruskan bantuan kepada nelayan dan penternak akuakultur.  Katanya, dengan kemudahan ini diharap dapat memberikan keselesaan kepada nelayan sekali gus membantu dalam menjamin sekuriti makanan negara.  "Saya harap penerima hari ini dapat lah tinggal di sini. Kalau jual memanglah dapat keuntungan segera, dengan harga rumah di sekitar Melaka ini kebanyakkannya agak mahal.Saya harap mereka dapat menjaga pemberian ini sebaik mungkin, kalau beri sambung kepada anak cucu pun lebih baik namun jika terpaksa, kena tengok keadaanlah," kata Mohamad kepada pemberita RTM pada Majlis Penyerahan Rumah Nelayan Di Bawah Projek Penempatan Semula Nelayan (PSN) Negeri Melaka di Sungai Ilir, Kuala Sungai Baru.

(Menteri Pertanian dan Keterjaminan Makanan, Datuk Seri Mohamad Sabu berkata demikian kepada pemberita hari inipada Majlis Penyerahan Rumah Nelayan Di Bawah Projek Penempatan Semula Nelayan (PSN) Negeri Melaka)

Sementara itu, penerima Haron Sapar dan Rozali Zakaria menzahirkan rasa syukur dan terima kasih kepada kerajaan kerana penantian hampir sembilan tahun terjawab.  "Saya berasa amat gembira. Saya bawa anak-anak saya enam kali datang melihat rumah ini, bukan sekali dua. Alhamdulillah, saya sudah masuk rumah. Saya sangat gembira," kata Haron Sapar kepada pemberita RTM."Saya nak ucapkan terima kasih kepada kerajaan Persekutuan, Jabatan Perikanan, LKIM kerana membantu kami mendapatkan rumah ini," kata Rozali kepada pemberita RTM.Selain itu, kementerian melalui Lembaga Kemajuan Ikan Malaysia (LKIM) telah melaksanakan pelbagai projek infrastruktur kepada golongan nelayan antaranya kompleks atau jeti pendaratan, pancang bot, stor enjin.Tambahnya, pembangunan perikanan laut dan darat perlu dipertingkatkan melalui penggunaan teknologi moden serta kepelbagaian spesis kultur bagi meningkatkan pengeluaran makanan.


Kuota tambahan 630MW, pembangunan jana kuasa TBB

KUALA LUMPUR, 9 Mac- Kuota tambahan sebanyak 630 megawatt (MW) diperuntukkan bagi pembangunan projek penjanaan kuasa sumber tenaga boleh diperbaharui.

Menurut Menteri Sumber Asli, Alam Sekitar dan Perubahan Iklim, Nik Nazmi Nik Ahmad, kerajaan komited merangsang pertumbuhan dan pembangunan industri tenaga boleh baharu (TBB) dan kecekapan tenaga bagi menyokong aspirasi negara ke arah neutral karbon.Jelasnya, peningkatan dalam pelaburan dan permintaan untuk bekalan elektrik hijau akan menyediakan peluang baharu untuk pemain industri TBB tempatan.Malaysia mempunyai rantaian nilai industri TBB yang kukuh merangkumi peringkat pengeluaran hingga peringkat bekalan perkhidmatan.

(Menteri Sumber Asli, Alam Sekitar dan Perubahan Iklim, Nik Nazmi Nik Ahmad/BERNAMA)

"Kita juga akan mengeluarkan kerangka untuk akses pihak ketiga untuk tenaga boleh baharu pada hujung tahun 2023 kerana banyak syarikat ada komitmen alam sekitar, sosial dan tadbir urus (ESG) yang berkehendakkan tenaga hijau daripada pemaju-pemaju TBB, ada mekanisme lain hendak diperbaiki supaya proses dipercepatkan lagi", katanya.Beliau ditemui media pada Majlis Pelancaran Malaysia Energy Transition Outlook kolaborasi bersama International Renewable Energy Agency (IRENA) di ibu negara.Inisiatif itu mengetengahkan pilihan laluan tenaga rendah karbon bagi tahun 2050, melalui penerokaan potensi sumber penjanaan TBB tempatan yang lebih berdaya harap, mampu milik dan berupaya memenuhi permintaan tenaga lestari negara.Beliau turut mengumumkan beberapa langkah segera untuk menyokong usaha peralihan tenaga agar merancakkan pertumbuhan TBB.


6 PPS di Kota Tinggi ditutup

JOHOR, 9 Mac- Enam Pusat Pemindahan Sementara (PPS) terakhir di Kota Tinggi, Johor ditutup hari ini. Ketua Polis Daerah, Superintendan Hussin Zamora berkata, ia melibatkan PPS Dewan Raya Taman Kota Jaya, PPS SK Taman Kota Jaya dan SA Taman Kota Jaya telah ditutup pukul 9 pagi.

PPS SK Sungai Telor, PPS Semangar, PPS SA Desa Mahkota pula pukul 12 Tengahari.  Penutupan dibuat selepas keadaan di Kota Tinggi pulih sepenuhnya.  Secara keseluruhan, 20 PPS dibuka di daerah itu sejak banjir melanda 1 Mac lalu.


MOTAC sambut baik inisiatif pendigitalan penggiat industri pelancongan

KUALA LUMPUR, 9 Mac- Kementerian Pelancongan, Seni dan Budaya (MOTAC) menyaran dan mengalu-alukan sebarang inisiatif pendigitalan oleh penggiat-penggiat industri yang boleh memberi nilai tambah kepada industri pelancongan negara.  Timbalan Menterinya, Khairul Firdaus Akbar Khan berkata saranan itu selaras dengan Dasar Pelancongan Negara 2020-2030.  Jelasnya, kecanggihan teknologi seperti data raya dan kepintaran buatan akan mengubah ekonomi global melalui keupayaannya mempercepat inovasi, meningkatkan semula pertumbuhan produktiviti dan mewujudkan lebih banyak permintaan berdaya tinggi.  Terdapat cabaran-cabaran yang harus ditangani oleh penggiat industri pelancongan apabila kaedah perniagaan konvensional mereka tidak dapat menampung permintaan semasa pasaran. "Justeru, pentingnya untuk mengubah cara berniaga ke arah mesra teknologi dan mengurangkan interaksi bersemuka seperti sistem pembayaran tanpa tunai, teknologi tanpa sentuh, daftar masuk kendiri serta pemasaran dalam talian," kata Khairul di Parlimen menjawab pertanyaan wakil Jasin, Zulkifli Ismail.

Tambahnya, MOTAC sebelum ini telah menambah baik pelan pemulihan sedia ada dengan membangunkan Rangka Kerja Pemulihan Pelancongan 2.0 (TRF 2.0).  Menerusi Tonggak 5 di bawah TRF 2.0 itu, MOTAC menumpukan kepada usaha-usaha untuk meningkatkan adaptasi, kemahiran dan penggunaan teknologi digital dalam industri pelancongan.


NSRC rekod 16,752 panggilan 'scam'

(Timbalan Menteri Kewangan, Steven Sim Chee Keong ketika menjawab pertanyaan di Dewan Rakyathari ini)

KUALA LUMPUR, 9 Mac - Pusat Respons Scam Kebangsaan (NSRC) telah merekodkan 16,752 panggilan yang bersifat 'scam' sehingga 31 Januari lalu. Jelas Timbalan Menteri Kewangan, Steven Sim Chee Keong, sehingga kini, Polis Diraja Malaysia (PDRM) telah membuka 776 kertas siasatan di bawah Seksyen 420 Kanun Keseksaan dan Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001. Justeru, beliau juga meminta mangsa 'scam' supaya melaporkan kepada NSRC dan PDRM agar penyekatan aliran dana yang dicuri untuk membendung kerugian kewangan yang lebih besar.

"Kita mempunyai mekanisme, peraturan dan cara melaporkannya di mana kita memang tegas dalam hal ini dan saya sendiri berjumpa pegawai BNM dan tahu perlu ada tanggungjawab yang dikongsi kedua-dua pihak."Ia membabitkan keselamatan sistem perbankan dan keselamatan peranti pengguna, siasatan telus itu adalah jaminan kita dan kajian mekanisme bagi tanggungjawab bersama dapat dilakukan secara adil dan saksama," kata beliau ketika menjawab pertanyaan ahli parlimen Kota Melaka, Khoo Poay Tiong, di Dewan Rakyat di sini, hari ini.


Kempen Jualan Rahmah: Shopee tawarkan penjimatan hingga 40%

KUALA LUMPUR, 9 Mac- Selaras dengan hasrat untuk terus memberikan perkhidmatan yang terbaik kepada seluruh rakyat Malaysia, mahupun di bandar atau pun di luar bandar, Shopee telah melancarkan Kempen Jualan Rahmah Shopee hari ini dengan bertujuan untuk memastikan pengguna menikmati nilai yang terbaik apabila membeli barangan keperluan.Kempen Shopee ini menyambut seruan Kementerian Perdagangan Dalam Negeri dan Kos Sara Hidup (KPDN) di bawah inisiatif Payung Rahmah yang disasarkan dapat membantu beban rakyat, terutamanya bagi golongan B40 dan M40.

(Menteri Perdagangan Dalam Negeri dan Kos Sara Hidup, Datuk Seri Salahuddin Ayub)

Sepanjang tempoh kempen yang berlangsung dari 3 Mac 2023 hingga 30 April 2023, pengguna Shopee dapat menikmati penjimatan sehingga 40% dalam bentuk diskaun dan baucar penghantaran, memeriahkan lagi persiapan dan sambutan Ramadan dan Hari Raya.Rakyat Malaysia dapat berbelanja sambil berjimat dengan pelbagai pilihan produk yang berkualiti dan boleh dipercayai melalui tag Harga Terendah Dijamin. Produk yang terpilih merangkumi pelbagai jenis dan kategori termasuk produk runcit, barangan bayi dan anak kecil, peralatan sekolah, produk kesihatan, penjagaan haiwan peliharaan dan bermacam-macam lagi. Kempen ini juga menawarkan baucar diskaun sehingga 25% untuk pengguna yang membuat pembayaran bil utiliti bulanan melalui aplikasi Shopee.Menteri Perdagangan Dalam Negeri dan Kos Sara Hidup, Datuk Seri Salahuddin Ayub telah menghadiri majlis pelancaran Kempen Jualan Rahmah Shopee di Ibu Pejabat Shopee Malaysia, yang turut dihadiri bersama Pengarah Kanan Sektor Perdagangan Pengedaran dan Perniagaan, KPDN ,Datuk Rohaizi Zahari, serta Pengarah & Ketua Pegawai Operasi Malaysia, Sea Ltd, Terence Siau.

“KPDN amat memahami tekanan yang dilalui oleh rakyat akibat dari peningkatan kos sara hidup yang berpunca dari persekitaran makroekonomi yang mencabar. Kami sangat berbesar hati untuk sekali lagi bekerjasama dengan Shopee, kali ini melalui Kempen Jualan Rahmah Shopee. Sejajar dengan platform inklusiviti, KPDN percaya bahawa rakyat Malaysia dari golongan B40 dan M40 dapat memanfaat dari kempen ini dan dapat membantu menyokong perusahaan mikro, kecil dan sederhana tempatan,” kata Salahuddin.Ketua Pemasaran di Shopee Malaysia, Kenneth Soh berkata, Shopee kekal komited menyokong kedua-dua, komuniti dan penjual tempatan. Kami sangat teruja dapat bekerjasama dengan KPDN untuk turut menyumbang kepada inisiatif Kerajaan melalui Kempen Jualan Rahmah Shopee.

"Melalui kempen ini, kami berharap dapat membawa lebih nilai kepada pengguna dan dapat memeriahkan lagi persiapan mereka untuk perayaan yang akan datang, Di samping itu, kempen ini juga dapat menggalakkan pengguna untuk berbelanja dan menyumbang kepada penjual tempatan. Shopee akan terus giat melaksanakan lebih banyak kempen dan inisiatif menarik bagi membantu kami menyediakan perkhidmatan terbaik kepada penjual dan pembeli tempatan," katanya.Sebelum ini, Shopee turut bekerjasama dengan KPDN pada tahun 2021 dan 2022 untuk Kempen Beli Barangan Malaysia. Pada tahun 2022 khususnya, kempen ini telah membantu lebih dari 26,000 penjual tempatan yang menawarkan lebih daripada 100,200 produk tempatan melalui platform Shopee.


800 ekar tanah kerajaan, laksana INTAN

KUALA LUMPUR, 9 Mac- Kira-kira 800 ekar tanah Kerajaan Persekutuan telah dikenal pasti untuk dimanfaatkan bagi tujuan pelaksanaan Inisiatif Usahawan Tani (INTAN).  Menteri Ekonomi Rafizi Ramli berkata, Kementerian Ekonomi dengan kerjasama Kementerian Pertanian dan Keterjaminan Makanan akan memberikan bantuan berbentuk penyediaan tapak, infrastruktur dan latihan pertanian bagi tempoh dua tahun. Jelasnya, INTAN yang merupakan komponen pertama Inisiatif Pendapatan Rakyat (IPR) bertujuan untuk meningkatkan pendapatan miskin tegar dan B40 serta mengurangkan kebergantungan kepada pengimportan bahan mentah.  Di peringkat permulaan, tumpuan diberikan kepada tanaman strategik seperti cili dan jagung, Kementerian Ekonomi turut mensasarkan setiap pekerja untuk menerima gaji asas berjumlah RM2,000 sebulan.  kerajaan negeri dan Pihak Berkuasa Tempatan (PBT) dipertanggungjawab untuk menguruskan hal ehwal pentadbiran seperti penggajian, pemantauan dan penyelenggaraan fasiliti yang berkaitan.  Kerajaan juga akan memberi subsidi tambahan bagi menampung sela gaji yang kurang sehingga setiap peserta mencapai pendapatan dua ribu ringgit sebulan."Dalam kerangka ini unjuran pendapatan yang boleh diperoleh daripada hasil penjualan cili, contohnya seorang penerima melalui kaedah fertigasi ini mencecah RM2,000 sebulan bagi setengah ekar dalam tempoh setiap bulan dua tahun itu," beliau menjawab pertanyaan wakil Segamat, Yuneswaran Ramaraj.  Pada 26 februari 2023, Kementerian Ekonomi telah melancarkan IPR yang merangkumi tiga inisiatif iaitu Inisiatif Usahawan Tani (INTAN), Inisiatif Usahawan Makanan (INSAN) dan Inisiatif Operator Perkhidmatan (IKHSAN).  Inisiatif itu melibatkan kerjasama antara Kerajaan, rakyat dan rakan-rakan strategik dalam usaha menangani kemiskinan dan ketidaksamaan di bawah Rancangan Malaysia Kedua Belas (RMKe-12) serta prinsip Ihsan dalam Kerangka Dasar MADANI.  Setakat ini, kementerian menerima 24,000 permohonan daripada kumpulan miskin tegar.


TARGET bantu pekebun kecil getah dalam konsep koperasi

KUALA LUMPUR, 9 Mac - Projek Transformasi Perusahaan Getah Negara (TARGET) yang dilaksanakan oleh kerajaan diharap dapat membantu aktiviti penjualan getah krip dalam konsep koperasi.  Menurut Timbalan Menteri Perladangan dan Komoditi, Datuk Siti Aminah Aching, projek ini dijangka dapat menambah nilai getah yang seterusnya akan memberi pulangan dan pendapatan yang lebih baik kepada pekebun kecil. "Pihak kementerian telah melaksanakan pemberian Insentif Pengeluaran Getah (IPG) yang bertujuan untuk mengurangkan beban pekebun kecil ketika harga getah di pasaran rendah di samping menggalakkan pekebun kecil untuk terus menoreh.

(Timbalan Menteri Perladangan dan Komoditi, Datuk Siti Aminah Aching ketika menjawab pertanyaan di Dewan Rakyat, hari ini)

"Kementerian juga melaksanakan pemberian Insentif Pengeluaran Lateks (IPL) sebagai usaha memberi peluang kepada pekebun kecil getah menambah pendapatan dengan memberi galakan untuk beralih kepada menghasilkan susu getah (lateks) berbanding getah sekerap (cuplump)," kata beliau ketika menjawab pertanyaan ahli parlimen Lubok Antu, Roy Angau Anak Gingkoi di Dewan Rakyat, di sini hari ini. Tambah Siti Aminah, pihak kementerian berharap para pekebun kecil akan dapat memanfaatkan pelbagai inisiatif atau program yang diperkenalkan dan dapat dilaksanakan oleh pihak kerajaan untuk meningkatkan pendapatan di dalam menghadapi ketidaktentuan harga agrikomoditi di pasaran.


50 Bazar Ramadan Rahmah disasar seluruh negara

BANDAR HILIR, 9 Mac- Sebanyak 50 Bazar Ramadan Rahmah disasar dapat diwujudkan di seluruh negara sepanjang ramadan ini.  Timbalan Menteri Perdagangan Dalam Negeri dan Kos Sara Hidup (KPDN) Fuziah Salleh berkata, ketika ini pihaknya sedang mengadakan sesi libat urus bersama Kementerian Pembangunan Kerajaan Tempatan (KPKT) bagi tujuan itu. Beliau berkata, inisiatif itu bawah program payung rahmah yang diperkenalkan kerajaan bagi membantu rakyat mengawal kos sara hidup. "Kita sedang melibat urus dengan pihak bekuasa tempatan (PBT) dengan KPKT supaya kita boleh mewujudkan Bazar Ramadan Rahmah."Perkara ini termasuk menu rahmah, dan juga kos sewaan yang akan dilaksanakan pada bulan Ramadan ini," katanya selepas menyempurnakan majlis perasmian Program Wanita Pengguna Cakna dan pelancaran Inap Desa Rahmah di Bandar Hilir.  Tambah Fuziah, pihaknya belum pernah menerima sebarang aduan yang membabitkan penyalahgunaan perkataan 'rahmah' oleh pihak tidak bertanggungjawab, sepanjang program Payung Rahmah dilancarkan.  Bagaimanapun, pihak kementerian akan sentiasa memantau bagi memastikan tiada pihak yang akan mengambil kesempatan daripada inisiatif kerajaan bagi mengaut keuntungan.


Ekonomi Johor berkembang positif

KUALA LUMPUR, 9 Mac- Ekonomi Johor diunjur terus berkembang positif antara 4.1 hingga lima peratus, tahun ini.Menteri Besar Johor Datuk Onn Hafiz Ghazi optimis, pembukaan semula sempadan China mampu menyokong kepada unjuran pertumbuhan tersebut. Ini berikutan, republik negara itu merupakan pelabur yang mempunyai potensi besar selain Eropah. "Kami telah banyak berjumpa dengan pelabur-pelabur dari China sekarang ini. Saya tengok pertumbuhan itu boleh dicapai bukan sahaja dengan China tetapi negara-negara Eropah", katanya pada Program MIDA INVEST SERIES di ibu negara. Ketika ini, lima pelabur asing teratas di Johor ialah Hong Kong, Jepun, Singapura, Taipei dan Belanda. Lima tahun akan datang, Kerajaan Johor akan memberi fokus kepada pelaburan dalam sektor antaranya elektrik dan elektronik, ekonomi digital, industri halal dan aeroangkasa.


Kerajaan belum rancang adakan skim pencen warga emas

KUALA LUMPUR, 9 Mac- Tiada cadangan untuk mewujudkan skim pencen bagi warga emas yang berumur 65 tahun ke atas yang tidak menerima pencen kerajaan mahupun pencen perkeso  Perkara itu dinyatakan oleh Menteri Pembangunan Wanita, Keluarga dan Masyarakat, Datuk Seri Nancy Shukri.

(Menteri Pembangunan Wanita, Keluarga dan Masyarakat, Datuk Seri Nancy Shukri)

"Pada masa ini, KPWKM melalui Jabatan Kebajikan Masyarakat (JKM) menawarkan perkhidmatan sosial dalam bentuk bantuan kebajikan dan kewangan seperti bantuan warga emas yang berjumlah RM500 sebulan."Penubuhan pusat aktiviti warga emas, di institusi seperti rumah Sri Kenangan dan rumah ehsan serta program-program yang menggalakkan penuaan produktif melalui penyediaan ruang dan peluang pada warga emas untuk melibatkan diri dalam sektor ekonomi walaupun dalam skala kecil-kecilan," katanya ketika menjawab pertanyaan yang dikemukan oleh Ahli parlimen Selayang, William Leong Jee Keen yang bertanyakan mengenai cadangan Pelaksanaan skim pencen warga emas yang tidak menerima pencen Kerajaan ataupun pencen PERKESO.  Tambahnya juga, Dasar Warga Emas Negara telah mengariskan enam strategi utama, salah satunya berkenaan keselamatan dan perlindungan yang memberi fokus kepada keterjaminan hak dan akses warga emas kepada keperluan asas. Selain keselamatan sosial, perlindungan kepada pengabaian, penganiayaan dan penderaan.


Buruh mengaku tidak bersalah cuba bunuh anggota polis

GEORGE TOWN, 9 Mac - Seorang buruh mengaku tidak bersalah atas cubaan membunuh seorang polis berpangkat Lans Koperal.  Pengakuan itu dibuat S.Ramesh di hadapan Hakim Mohammad Khalid Ab Karim.  Berdasarkan pendakwaan, tertuduh didakwa menyebabkan kecederaan ke atas anggota polis, Mohamad Azril Syamil Mohamad Hanafi.  Kesalahan itu dilakukan pada pukul 12.15 tengah malam, 1 Mac lalu di di sebuah rumah No 10A, Lebuh Thean Teik dalam daerah Timur Laut.

(Seorang buruh mengaku tidak bersalah atas cubaan membunuh seorang polis berpangkat Lans Koperal)

Tertuduh didakwa mengikut Seksyen 307 Kanun Keseksaan dan boleh dihukum di bawah kanun sama yang membawa hukuman penjara maksimum 20 tahun jika sabit kesalahan.Kes dikendalikan TImbalan Pendakwa Raya ,Lim Jin Hong manakala tertuduh tidak diwakili peguam.Hakim Mohammad Khalid kemudian membenarkan tertuduh diikat jamin RM5,000 dengan seorang penjamin selain menetapkan syarat tambahan tertuduh perlu melaporkan diri di balai polis berhampiran setiap bulan sehingga selesai perbicaraan.  Mahkamah menetapkan 11 April depan untuk sebutan semula kes.


Skuad Musa’adah MADANI peruntuk RM2 juta bantu negeri terjejas banjir

PUTRAJAYA, 9 Mac- Sejumlah RM2 juta diperuntukkan Jabatan Perdana Menteri (Hal Ehwal Agama) bagi membantu lima buah negeri yang terkesan teruk akibat banjir.  Menurut menterinya, Datuk Dr Naim Mokhtar, bantuan akan diagihkan oleh Skuad Musa’adah Madani berupa barangan keperluan asas seperti makanan kering, beras, selimut, toto, kit solat dan sebagainya.

(Menteri di Jabatan Perdana Menteri (Hal Ehwal Agama), Datuk Dr Mohd Na'im Mokhtar)

Sebanyak 15 buah kenderaan digerakkan menerusi misi bantuan ini selain dua buah bas dari Majlis Perundingan Pertubuhan Islam Malaysia (MAPIM) juga akan turut serta bagi menyediakan kemudahan klinik dan juga dapur bergerak.  "Kita mengharapkan dengan bantuan yang diberikan oleh agensi-agensi seperti MAIWP sebanyak RM1 juta, JAKIM RM500,000, JAWI RM25,000, Masjid Putra sebanyak RM20,000, YAPIEM RM50,000, YADIM pun RM50,000, jadi sumbangan inilah kita harapkan akan membantu mereka-mereka yang sukar disana dan saya percaya innsyaAllah, bila kita berikan sumbangan ini, Allah akan lebih membuka rezeki bantuan kepada agensi-agensi agama, saya percaya dia akan menimbulkan keyakinan kepada masyarakat untuk memberikan sumbangan kepada JAKIM dan lain-lain," katanya selepas melepaskan Misi Bantuan Banjir Skuad Musa’adah Madani agensi di bawah Menteri di Jabatan Perdana Menteri (Hal Ehwal Agama) di Putrajaya.  Dalam majlis yang sama, Datuk Dr Naim turut menyampaikan sumbangan cek kepada MAPIM sebagai penghargaan dan ucapan terima kasih agensi agama kepada NGO yang telah memberikan komitmen jitu dalam menyalurkan bantuan.  Beliau turut mengingatkan semua agensi supaya menjaga integriti dalam menyampaikan bantuan ini supaya tidak berlaku sebarang ketirisan atau penyalahgunaan wang dalam usaha membantu mereka yang terjejas banjir.


JAIPs jangka peningkatan permohonan sijil halal di Perlis

KANGAR, 9 Mac- Permohonan pensijilan halal dikalangan syarikat pengusaha makanan di negeri Perlis dijangka terus meningkat menjelang penghujung akhir tahun ini.  Sehingga Februari lalu, sebanyak 57 buah syarikat telah memohon untuk memiliki pensijilan halal daripada Bahagian Penyelidikan dan Halal Jabatan Hal Ehwal Agama Islam Perlis (JAIPs).

(Raja Muda Perlis, Tuanku Syed Faizuddin Putra Jamalullail)

Menurut Pengarah Jabatan Hal Ehwal Agama Islam Perlis (JAIPs), Najmuddin Abdul Karim, sepanjang tahun lalu sebanyak 51 buah syarikat telah berjaya memiliki pensijilan halal berbanding hanya 33 syarikat sahaja memiliki sijil halal pada tahun 2021.  Ini menunjukkan pemain industri, pengusaha-pengusaha dan peniaga muslim terutamanya bersungguh-sungguh dalam memohon pensijilan halal.  JAIPs dan agensi agama negeri komited untuk memberikan kefahaman keperluan permohonan halal perlu ditingkatkan dari semasa ke semasa.  Beliau memaklumkannya pada program "Kesedaran Halal: Mudahnya Pensijilan Halal Malaysia” peringkat negeri Perlis di Dewan Warisan, Kangar.  Raja Muda Perlis, Tuanku Syed Faizuddin Putra Jamalullail berkenan merasmikan majlis berkenaan dan turut mengurniakan Surat Lantikan Panel Pengesahan Halal Peringkat Negeri Perlis dan Sijil Pengesahan Halal Malaysia kepada pengusaha industri.  Program ini dianjurkan oleh JAIPs dengan kerjasama Majlis Agama Islam dan Adat Istiadat Melayu Perlis (MAIPs).


Imigresen Johor tahan 11 warga asing

PASIR GUDANG, 9 Mac- Jabatan Imigresen Negeri Johor menahan 11 warga asing menerusi operasi bersepadu dijalankan bersama Majlis Bandaraya Pasir Gudang (MBPG) di sekitar Pasir Gudang, pukul 9 .00 malam pada Rabu.  MBPG turut mengeluarkan tiga notis kompaun kepada pemilik premis kerana meletakkan barangan perniagaan atau cop parkir di tempat awam tanpa permit. Datuk Bandar Pasir Gudang Datuk Ashman Shah Abdul Rahman menerusi kenyataannya memberitahu, "operasi tertumpu kepada premis yang menggunakan khidmat atau menggajikan pekerja asing tanpa permit sah, tiada dokumen dan tinggal lebih masa."  MBPG turut menyemak lesen perniagaan ke atas empat premis terlibat bagi mengenal pasti kesalahan-kesalahan yang bertentangan dengan syarat-syarat kelulusan lessen yang diberikan.  Tindakan kompaun diambil mengikut Seksyen 46(1)(D) Akta Jalan, Parit dan Bangunan 1974 dan Akta Imigresen 1959/63.


Johor setuju isytihar cuti ganti, 26 Mac

JOHOR BAHRU, 9 Mac- Kerajaan Johor setuju mengisytiharkan hari kelepasan am atau cuti ganti pada 26 Mac.Setiausaha Kerajaan Negeri Tan Sri Dr Azmi Rohani berkata, cuti ganti itu dilaksanakan jika awal Ramadan yang juga hari kelepasan am negeri itu, jatuh pada 23 Mac.“Adalah dimaklumkan bahawa pada 23 Mac 2023 (Khamis) merupakan hari kelepasan am bagi negeri Johor sempena Hari Keputeraan Rasmi Duli Yang Maha Mulia Sultan Johor.“Dan sekiranya awal Ramadan yang juga merupakan hari kelepasan am bagi Negeri Johor, jatuh pada tarikh yang sama, Kerajaan Negeri Johor telah bersetuju mengisytiharkan tarikh 26 Mac 2023 (Ahad) sebagai Hari Kelepasan Am,” katanya dalam kenyataan hari ini.Persetujuan cuti ganti itu selaras dengan Seksyen 3, Akta hari kelepasan Negeri 1951 (Akta 369).


Muhyiddin hadir di SPRM

PUTRAJAYA, 9 Mac- Presiden Bersatu, Tan Sri Muhyiddin Yassin hari ini hadir memberi keterangan di Ibu Pejabat SPRM, Putrajaya. Kenderaan membwa beliau tiba pada pukul 11.15 pagi.  Bekas Perdana Menteri itu dipercayai akan memberi keterangan berhubung siasatan kes salah guna dana kerajaan Program Jana Ekonomi Pemerkasaan Kontraktor Bumiputera Berwibawa (Jana Wibawa).

(Antara yang hadir memberi sokongan di SPRM, Datuk Seri Mohamed Azmin Ali, dan Datuk Seri Hamzah Zainudin)

Lebih 200 penyokong parti Bersatu dan Perikatan Nasional (PN) sudah berkumpul di luar perkarangan bangunan SPRM sejak pukul 9 pagi bagi memberi sokongan kepada Pengerusi PN itu.  Antara kepimpinan PN yang hadir termasuklah Timbalan Presiden Bersatu, Datuk Seri Faizal Azumu, Setiausaha Agung Bersatu dan PN, Datuk Seri Hamzah Zainudin, Naib Presiden Bersatu, Datuk Dr. Radzi Jidin dan Ahli Majlis Pimpinan Tertinggi Bersatu, Datuk Seri Mohamed Azmin Ali.

Pada Khamis, Presiden Bersatu itu mengesahkan beliau telah dipanggil oleh SPRM untuk memberi keterangan.


Balai Polis Chaah, Panchor dan Pondok Polis Lenga belum beroperasi

JOHOR BAHRU, 9 Mac- Dua balai dan satu pondok polis masih belum beroperasi susulan banjir di Johor.  Ketua Polis Johor, Datuk Kamarul Zaman Mamat berkata, "ia melibatkan Balai Polis Chaah di Segamat, Balai Polis Panchor dan Pondok Polis Lenga, Muar."Operasi dihentikan sementara berikutan pelbagai aset dan kelengkapan rosak.  Katanya, polis akan membuat penilaian kerugian sebaik keadaan pulih. "Kita tutup sementara balai tersebut, Balai Chaah pun masih tutup kerana infra dia habis. Sambungan elektrik turut dipotong bagi mengelakkan ancaman bahaya."Balai Panchor turut dihentikan operasinya," katanya selepas melancarkan Majlis Pelancaran Bantuan Pasca Banjir Polis Johor di IPK Johor Bahru.  Seramai 150 pegawai dan anggota polis Johor ke Kluang hari ini bagi membantu membersihkan perumahan polis dan penduduk terjejas daerah itu.


Gagal patuh MACPC, syarikat penerbangan dikenakan penalti

(Menteri Pengangkutan, Anthony Loke Siew Fook ketika menjawab soalan di Dewan Rakyat,hari ini)

KUALA LUMPUR, 9 Mac - Penalti sebanyak RM4.72 juta dikenakan kepada beberapa syarikat penerbangan antara tahun 2018 hingga Januari lalu, oleh Suruhanjaya Penerbangan Malaysia (MAVCOM) berikutan kegagalan mematuhi Kod Perlindungan Pengguna Penerbangan Malaysia (MACPC) 2016. Jelas Menteri Pengangkutan, Anthony Loke Siew Fook, kegagalan syarikat penerbangan menyediakan penjagaan dan keperluan selepas penerbangan dibatalkan atau ditunda, menjadi antara punca dikenakan penalti. "Kementerian Pengangkutan melalui MAVCOM pada 5 Januari 2023 telah mengingatkan semua syarikat penerbangan untuk memperkukuhkan pengurusan pengendalian penundaan dan pembatalan penerbangan.Ini bertujuan untuk menambah baik komunikasi kepada penumpang, serta menyediakan penjagaan dan keperluan seperti yang digariskan dalam MACPC 2016.

"Sekiranya syarikat penerbangan gagal mematuhi MACPC, MAVCOM boleh mengenakan penalti kewangan tidak lebih RM200,000, dan ketidakpatuhan kedua atau seterusnya amaun 10 kali daripada penalti kewangan yang dikenakan bagi ketidakpatuhan yang pertama," kata beliau ketika menjawab pertanyaan ahli parlimen Sandakan, Vivian Wong Shir Yee di Dewan Rakyat, di sini hari ini.Berhubung harga tiket syarikat penerbangan, Kementerian Pengangkutan melalui MAVCOM akan meneruskan pemantauan terhadap harga tiket penerbangan bagi semua laluan penerbangan domestik termasuk laluan-laluan di antara Semenanjung Malaysia dengan Sabah. Tambahnya lagi, penerbangan tambahan juga disediakan bagi musim perayaan seperti AirAsia juga menyediakan 62 penerbangan tambahan dari 19 hingga 21 April 2023 dan 28 hingga 30 April 2023 sempena sambutan Hari Raya Aidilfitri yang akan datang.


44,463 orang masih berada di 183 PPS

JOHOR BAHRU, 9 Mac - Jumlah penduduk terjejas banjir di Johor adalah seramai 44,463 orang setakat pukul 10 pagi tadi. Jumlah itu melibatkan 12,581 keluarga yang masih berada di 183 pusat pemindahan sementara (PPS) di tujuh daerah negeri itu. Pengerusi Jawatankuasa Bencana Negeri (JPBN) menerusi kenyataannya memaklumkan Batu Pahat kini merekodkan jumlah penduduk terjejas tertinggi dengan 36,099 daripada 9,835 keluarga berada di 106 PPS. Diikuti Muar dengan 4,094 penduduk di 21 PPS, Tangkak dengan 2,436 di 20 PPS dan Segamat dengan 1,444 di 24 PPS.

Daerah-daerah lain yang turut terjejas adalah Mersing, Kluang dan Kota Tinggi.  10 sungai di tiga daerah iaitu Segamat, Muar dan Batu Pahat diletakkan bawah kategori paras air berbahaya.  Sebanyak 41 jalan utama masih ditutup, antaranya 15 jalan di Batu Pahat, sembilan di Segamat , tujuh jalan di Muar dan satu jalan di Kota Tinggi.


41,000 liter diesel dirampas di kawasan perindustrian Mergong

ALOR SETAR, 9 Mac- 41,000 liter minyak diesel bernilai lebih RM88,150 dirampas dalam operasi di sebuah premis di kawasan perindustrian Mergong, di sini.Operasi dilakukan oleh Pasukan Polis Marin Wilayah 3, Kuala Kedah, sebelum kes diserahkan kepada pegawai Kementerian Perdagangan Dalam Negeri dan Kos Sara Hidup (KPDN) Kedah untuk tindakan lanjut.Pengarah KPDN Kedah, Affendi Rajini Kanth berkata, dalam operasi itu, "PPM menemui sebuah lori tangki serta dua tangki skid yang mengandungi 41,000 liter minyak diesel."Hasil pemeriksaan lanjut mendapati premis berkenaan tidak mempunyai apa-apa kebenaran bertulis daripada pengawal bekalan untuk berurus niaga dengan barang kawalan.Selain minyak diesel, lori tangki dan dua tangki skid; "PPM turut menyita peralatan lain seperti pam minyak sebanyak tiga unit dan pam sebanyak enam unit yang disyaki digunakan untuk penyelewengan minyak diesel berkenaan," katanya.

(Lori tangki disita dalam operasi di premis kawasan perindustrian Mergong)

Seorang pemandu lori tangki berusia lingkungan 60-an turut ditahan untuk siasatan lanjut.Nilai rampasan keseluruhan dianggarkan berjumlah RM126,150.Kes disiasat mengikut Seksyen 21 Akta Kawalan Bekalan 1961 dan dibaca bersama Peraturan 3(1) Peraturan-Peraturan Kawalan Bekalan 1974.Bagaimanapun, KPDN memberi amaran keras dan menegaskan bahawa kementerian itu tidak akan berkompromi dengan mana-mana pihak yang didapati terlibat dalam sindiket dan aktiviti penyelewengan barang-barang kawalan.Tindakan tegas akan diambil termasuk mendakwa pihak terlibat di mahkamah berdasarkan peruntukkan undang-undang dibawah Akta Kawalan Bekalan 1961 (Akta 122) dan Akta Pencegahan Penggubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLATFPUAA) (Akta 613).


Agensi penyelamat hantar bantuan ke PPS terputus hubungan

SEGAMAT, 9 Mac- Agensi penyelamat Daerah Segamat berjaya menghantar bekalan makanan tambahan ke empat pusat pemindahan sementara (PPS) yang masih terputus hubungan dan hanya boleh dihubungi menggunakan bot.Bantuan dihantar ke empat PPS, PPS Bukit Senggir, PPS Kampung Chodan, PPS Kampung Tekam dan PPS Kampung Limau.Menurut Penolong Kanan Penguasa Bomba Mazuki Ismail, "kita menggerakkan enam buah bot daripada pihak polis, jadi kita ada tiga bot daripada Angkatan Pertahanan Awam Malaysia (APM) dan dua bot daripada bomba."Semua berganding tenaga dalam satu pasukan untuk memastikan bekalan kita sampai ke tempatnya seperti yang kita rancang," katanya kepada pemberita di sini.Setakat pukul 6.00 pagi tadi, situasi banjir di beberapa daerah semakin pulih, namun Batu Pahat terus terjejas melibatkan 32,312 penduduk diikuti Muar (4,151) dan Tangkak (2,499).


Boleh berkarya di media sosial, jangan sentuh sensitiviti 3R- Fahmi

KUALA LUMPUR, 9 Mac-Pencipta kandungan bebas untuk berkarya di platform media sosial selagi ia tidak menyentuh sensitiviti berkaitan 3R iaitu race (bangsa), religion (agama) dan royalty (raja).Menteri Komunikasi dan Digital, Fahmi Fadzil berkata ada kandungan positif yang ditularkan mampu menjadi contoh tauladan."Pembuat kandungan perlu bermuhasabah. Apakah kandungan yang baik untuk kita.Baik untuk yang beragama Islam.Baik untuk amalan dan balasan di akhirat nanti. Bila kita buat kandungan perkara-perkara seperti ini kita kena fikirkan", kata Fahmi.Tambah Fahmi, pihaknya dengan kerjasama penyedia platform media sosial terus melakukan pemantauan bagi memastikan kandungan yang menyentuh 3R tidak tersebar. Beliau berkata demikian kepada pemberita selepas merasmikan KNKV Viral Award dan majlis penjenamaan semula KNKV Group di sini malam tadi.

Sementara itu, Fahmi berkata, pihaknya terutamanya Suruhanjaya Komunikasi dan Mulitmedia Malaysia (MCMC) tidak selalunya meminta penyedia platform media sosial untuk menurunkan sesuatu kandungan, kecuali jika ia mendapat aduan orang ramai atau dikesan menyentuh mengenai 3R.

(Menteri Komunikasi Dan Digital, Fahmi Fadzil)


TM komited pupuk generasi pemimpin wanita baharu

KUALA LUMPUR, 8 Mac- Bersempena Hari Wanita Sedunia, Telekom Malaysia Berhad (TM) komited memupuk generasi pemimpin wanita baharu dalam penerajuan bidang inovasi dan teknologi.Ia menerusi ASPIRE: A Women's Advancement Programme, satu program mentor mentee melibatkan 30 kakitangannya yang berprestasi tinggi. Timbalan Menteri Komunikasi dan Digital (KKD), Teo Nie Ching berkata program pembangunan kepimpinan selama setahun itu mempersiap serta mengembang imej profesional dan peribadi wanita bagi kemajuan kerjaya mereka."Saya percaya bahawa usaha sebegini adalah sangat penting untuk kita nampak lebih banyak wanita duduk dalam peringkat ataupun 'decision making level'."Supaya mereka boleh memastikan bahawa apabila kita di peringkat membuat keputusan, kita juga dapat input daripada wanita, supaya kita dapat mewujudkan persekitaran kerja yang lebih mesra keluarga untuk semua orang," katanya.

Beliau ditemui pada Sambutan Hari Wanita dan Pelancaran ASPIRE: A Women's Advancement Programme oleh TM, di sini hari ini.Jelas beliau, KKD komited mendidik masyarakat dalam usaha untuk menghentikan peranan stereotaip dalam kalangan wanita dan lelaki. Sementara itu, Ketua Pegawai Eksekutif TM, Datuk Imri Mokhtar yakin program pembangunan kepimpinan akan terus memperkasa kaum wanita, selain menyokong komuniti dengan lebih luas. "Pada kami ia sejajar dengan aspirasi kami untuk aspirasi agenda 'sustainability' untuk menangani dan menjurus ke arah kesaksamaan jantina," menurutnya.